qundao/data-zh-poetry huggingface dataset:
过钟莘野留赠
作者：陈恭尹
朝代：清
体裁：七言律诗

万峰东走峡门青，岩石苍苍见列星。游子偶来停短棹，故人高卧有闲亭。花明栏槛朝长倚，月满溪桥夜不扃。四十年前文酒会，白头相对记趋庭。
运心轩
作者：陈恭尹
朝代：清
体裁：七言绝句

相生奇正本无穷，制胜全资整暇功。一矢雍容升揖地，甲兵千万在胸中。
进帆石门怀古
作者：陈恭尹
朝代：清
体裁：古风

春至景渐暄，舟行日堪玩。矧抱昔人心，而怀斯世叹。平陂互倚伏，今古如宵旦。石门虽夙游，风物亦殊观。积峡启奔流，平沙衍高岸。帆回断飙急，棹去馀萍散。融融出渚云，役役将归雁。卷舒宁自期，寒暑为谁换。浮生贵不朽，金石有销烂。仰羡楼船人，英声烜西汉。
送严止峰归拜双亲寿
作者：陈恭尹
朝代：清
体裁：五言律诗

海上浮蓬岛，遥遥到惠阳。君寻三秀草，归奉万年觞。崖石铭应遍，天鸡听未忘。故滩垂钓地，老脚为谁长。
送云在青入都
作者：陈恭尹
朝代：清
体裁：七言律诗

如何万里赴幽燕，正是蕉黄荔熟天。南海歌骊飞雨外，西风骑马转蓬前。壮游尚觉光生路，旧识应惊雪满颠。朝右近多交好在，帝城云日与留连。
送人
作者：陈恭尹
朝代：清
体裁：五言律诗

不辞行数里，相送及河桥。北路邯郸远，东风赭白骄。归身征战后，洗耳圣明朝。未有重期日，题书莫惮遥。
送人入夔州二首·其一
作者：陈恭尹
朝代：清
体裁：七言绝句

欲折梅花寄一枝，送君犹觉挂帆迟。巫山巫峡三千里，春雪春风是到时。
送人入夔州二首·其二
作者：陈恭尹
朝代：清
体裁：七言律诗

书札频归识远情，别来两度见秋生。旌旗西入巴人国，锁钥东临白帝城。三尺青萍占夜气，一篇黄石是家声。盛年功伐寻常事，好勒麒麟阁上名。
送任克家归皖江时将遏选二首
作者：陈恭尹
朝代：清

秋来往往动归思，陆贾装中半是诗。鸿雁声高相别处，凤凰池好待飞时。乘车载笠将何日，楚尾吴头更对谁。想得到家初雨雪，岭梅先有寄人枝。楚国千峰入小楼，阑干环映大江流。梦中明月经年客，归兴吴山昨夜秋。菊径乍开人并上，秫田多熟酒新篘。家园乐事遥堪羡，作赋潘郎未白头。
送任克家归皖江时将遏选二首·其一
作者：陈恭尹
朝代：清
体裁：七言律诗

秋来往往动归思，陆贾装中半是诗。鸿雁声高相别处，凤凰池好待飞时。乘车载笠将何日，楚尾吴头更对谁。想得到家初雨雪，岭梅先有寄人枝。
送任克家归皖江时将遏选二首·其二
作者：陈恭尹
朝代：清
体裁：七言律诗

楚国千峰入小楼，阑干环映大江流。梦中明月经年客，归兴吴山昨夜秋。菊径乍开人并上，秫田多熟酒新篘。家园乐事遥堪羡，作赋潘郎未白头。
送何不偕
作者：陈恭尹
朝代：清
体裁：七言律诗

少年无远不同游，比者输君已数筹。酒后独寻燕市筑，雪中曾买建陵舟。九州未必容闲客，五岳何常笑白头。我亦从兹理帆席，大江明月记清秋。
送何不偕
作者：陈恭尹
朝代：清
体裁：七言律诗

离杯怅惜粤天春，远色青青稻叶新。江海渐无高卧地，莺花如笑未行人。多年攻玉同山石，万里辞根学水蘋。南北路歧难定计，许身须念白头亲。
送何不偕之桂林
作者：陈恭尹
朝代：清
体裁：五言律诗

千里西江路，多奇是桂州。裂山行巨浪，依石上孤舟。君见他乡叶，都归故国流。应书得意句，相问海东头。
送何不偕之潮州兼怀家巩宁
作者：陈恭尹
朝代：清
体裁：七言律诗

醉敲如意短歌笺，鹢首东行岁渐寒。霜下参差闻坠叶，月中深浅见澄滩。龙川地古那逢令，鳄渚鱼多不避官。犹有故人闲射猎，秋田骑马好追欢。
送何叶文入都
作者：陈恭尹
朝代：清
体裁：七言律诗

独骑匹马向燕台，便是闲游亦壮哉。中路诗情生白雪，一年归计及黄槐。都人尚系渐离筑，上客难逢郭隗才。纵有知音在霄汉，高堂屈指待君回。
送何孟门之琼州
作者：陈恭尹
朝代：清
体裁：七言律诗

曾歌燕筑金台上，又泛朱厓大海中。老脚天涯殊复健，白头吾道未终穷。首春问路纤纤草，二月扬帆细细风。此去乡南更千里，好音惟恨隔邮筒。
送何左王入罗浮兼答留别之作
作者：陈恭尹
朝代：清
体裁：七言律诗

寰中花鸟正春新，四百罗浮日日春。送子不堪临水别，昔年曾是住山人。紫芝三秀餐无尽，灵药千溪采未匀。况复冥鸿谁得慕，白鸥虽近亦难驯。
送何左王客游
作者：陈恭尹
朝代：清
体裁：七言律诗

平生林下共幽期，至德如君是我师。一日未曾离奉养，十年不拟到城池。贫当乱世娱心少，老畏名山入眼迟。暂脱彩衣行万里，春江杨柳绿丝丝。
送佘振西梁凝掞入都
作者：陈恭尹
朝代：清
体裁：七言律诗

凤城裘马自轻肥，少俊今时似子希。诗礼庭中推二妙，扶摇风里羡皆飞。南辞庾峤桐初下，北到金台雁始归。好及弱龄承祖武，老亲犹着老莱衣。
送余信宜初芙
作者：陈恭尹
朝代：清
体裁：七言律诗

海峤无波郡邑劳，南溟真足养奇毛。三年奏最珠官远，四字题名玉殿高。会见鸣珂归侍从，近乘山屐到林皋。每从良友瞻风义，侠气今时属四豪。
送佟恩平赴都补官
作者：陈恭尹
朝代：清
体裁：七言律诗

仁声十载遍炎陬，春草生时共献酬。车盖更飞何处雨，风帆今到海门秋。多收端石经年凿，偶听吴歌永夕留。满载奇书充箧笥，未教人识是虚舟。
送关敏甫北上
作者：陈恭尹
朝代：清
体裁：七言律诗

君家兄弟并才能，年少金台得早登。舟度西江逢岳雪，马行北路试河冰。帝城春暖看花入，凤阙云开见日升。幸忝维桑称世好，宴归先为寄红绫。
送刘显之归蜀
作者：陈恭尹
朝代：清
体裁：七言律诗

万里归途已自劳，况闻逾岭是轻舠。灵渠雪浅冬无冻，巫峡春新浪未高。沃土正须开井亩，海乡犹自想旌旄。浣花溪畔花如锦，净洗团花旧战袍。
送刘虚舟孝廉北上柬史耕岩学士
作者：陈恭尹
朝代：清
体裁：七言律诗

东去京华总及春，青袍如旧榜名新。诗篇好诵词流口，先泽犹存帝里民。禄阁分灯元汉裔，黄梅传钵自江滨。溧阳学士闻声久，曾向人前问野人。
送刘静庵
作者：陈恭尹
朝代：清
体裁：七言律诗

贵竹千峰骥足开，岭头五马久徘徊。渐看南国棠阴遍，却喜东风鹢首催。汉武求贤期绝域，燕昭来士有高台。定知此去多奇遇，谁得如君八面才。
送劳书升观察赴召入都便道归石门省觐二首
作者：陈恭尹
朝代：清

黔山一线走滇池，转粟曾供百万师。盖代勋劳天上识，暂时膏雨岭南知。盛年早定千秋业，信宿真成九罭诗。当日声名推第一，即看雄略又如斯。石门秋好片帆间，十载王程此日还。常恋白云依子舍，暂移卿月到家山。麒麟作脯餐能具，獬豸为衣舞亦斑。双白堂前开一笑，吾儿功已著平蛮。
送劳书升观察赴召入都便道归石门省觐二首·其一
作者：陈恭尹
朝代：清
体裁：七言律诗

黔山一线走滇池，转粟曾供百万师。盖代勋劳天上识，暂时膏雨岭南知。盛年早定千秋业，信宿真成九罭诗。当日声名推第一，即看雄略又如斯。
送劳书升观察赴召入都便道归石门省觐二首·其二
作者：陈恭尹
朝代：清
体裁：七言律诗

石门秋好片帆间，十载王程此日还。常恋白云依子舍，暂移卿月到家山。麒麟作脯餐能具，獬豸为衣舞亦斑。双白堂前开一笑，吾儿功已著平蛮。
送区兴甫之阳江二首
作者：陈恭尹
朝代：清

暑中挥汗枉经过，病眼难开奈别何。莫道阳江非远道，白头相见苦难多。岭头相送昔何时，十六年来尚若斯。今日莫论天下事，只须长保鬓边丝。
送区兴甫之阳江二首·其一
作者：陈恭尹
朝代：清
体裁：七言绝句

暑中挥汗枉经过，病眼难开奈别何。莫道阳江非远道，白头相见苦难多。
送区兴甫之阳江二首·其二
作者：陈恭尹
朝代：清
体裁：七言绝句

岭头相送昔何时，十六年来尚若斯。今日莫论天下事，只须长保鬓边丝。
送区四之广海幕府
作者：陈恭尹
朝代：清
体裁：七言律诗

浓眉方面玉肌红，骨相人言似阿翁。卧读阴符残月下，自磨雄剑乱流中。鱼开夜目常疑火，豚拜波心更起风。幕府昼长无事日，好诗吟赏与谁同。
送卢卜子之官延平
作者：陈恭尹
朝代：清
体裁：七言律诗

溪山雄丽绝闽天，记得曾游四十年。万户水声分涧竹，一方城影落江船。参军自昔多闲日，趋府今时得大贤。知子此行将有合，剑津只在郡门前。
送卢达夫之任邵阳
作者：陈恭尹
朝代：清
体裁：七言律诗

湖南清绝古来称，君莅南梁第一城。雪色千重催去骑，梅花一路引行旌。归猿峒外生徒送，回雁峰前候吏迎。到日龙池高处望，县山先有故乡名。
送叶御六之官惠州
作者：陈恭尹
朝代：清
体裁：五言律诗

迁秩丰湖上，宁亲且近乡。泮芹馨夕膳，禄米荐秋尝。东水诸溪溢，西风一叶凉。去帆须计日，多士正相望。
送叶渊发
作者：陈恭尹
朝代：清
体裁：七言律诗

家门七叶金貂盛，之子由来是冷人。一偈安心居士法，半年餐荔岭南身。秋江有酒鲈鱼美，碧落无云雁路新。不向津头望归棹，病来哀乐总伤神。
送吕载蕃归山阴
作者：陈恭尹
朝代：清
体裁：七言律诗

风木萧萧满若耶，暑中遥泛独归槎。东山卧挹千岩秀，南国新留几县花。血泪自沾慈母线，黄扉人识相臣家。白头相送浑忘老，计日还迎驷马车。
送吴制军至三水因纪昔游作百韵赠别
作者：陈恭尹
朝代：清

未别不忍言，将别常蹙蹙。旌旗在前路，不获展心曲。维时月在午，雨潦犹未足。高原土尚坼，平野苗稀绿。处处桔槔声，未敌炎蒸酷。斗米逾百钱，农夫遂枵腹。忆公下车始，颇亦忧饘粥。旧染污未除，遐陬莽犹伏。冥心运元化，大力旋坤轴。三江匝五岭，九载皆秋熟。西开官田戍，东建花城筑。海滨弛苛禁，万艘衔舻舳。贵贱通有无，梯航极倭竺。珍奇溢都市，技巧眩心目。南溟潮汐地，岛屿浮如鹜。潮生尽淹浸，及退仍为陆。船行洲渚下，支络相洄澓。奸徒棹？䑠，捷径飞驰逐。意外一疏防，坦途闻叫哭。自公严汛守，尺守皆有属。摇飏芦苇外，雕戈间红纛。徒旅晓夕行，孤客投灯宿。相谓百年来，太平此时独。海关新榷税，使者忧盈缩。算课及渔舟，弃舟乃无屋。妻儿爨野岸，寝处巢林木。减米获生全，赖公为补牍。牂牁数千里，发源自滇筑。攒峰割云日，铦利侔刀镞。盘据百粤西，大半苗蛮族。君长世相承，中华频改卜。其人殊倔强，其性同麋鹿。得失几微间，赴死如蛾烛。有明中叶后，每每用杀戳。泰山压群卵，安有不摧覆。于德乖好生，于武为已黩。内地况骚然，所得焉足赎。岂闻抵恶鸟，辄以荆山玉。公威久已著，更用恩为育。召其黠桀者，赐坐与酒肉。貂裘及锦带，照曜归穷谷。传谕与而曹，邻好宜修睦。毋自启衅端，祸及诸伯叔。君长咸感怀，稽首望辇毂。边烽绝无警，一路蒙公福。粤于丙丁际，后乱而先复。五营与有劳，恃功颇难畜。前人务优容，军政渐不肃。及公明号令，童牛初就牿。戢其骄悍气，帖耳事轮辐。亲随多骁健，功在征闽录。夹持类蓬麻，臂指从所欲。乃知养士效，远虑素所蓄。从来成功人，土视金与粟。恩赏既以行，有罚敢不服。公令重如山，其照明如旭。东西山海隅，萑苻罔遗毒。朝发夕已擒，群奸畏神速。大象本无形，政理难更仆。睹此一方民，安和异曩夙。足知良工苦，非取悦时俗。往者破厦门，举世共瞻瞩。谋断本独行，功成让先告。是知大臣心，舍己期相勖。世人见浅近，事事求表暴。安识国手棋，下着关全局。粤疆乱甫定，培养宜先笃。休息以无为，治世之蔘茯。去其害马者，所以称良牧。老眼阅古今，或颇辨麦菽。识时在俊杰，屈指不五六。怀刺每生毛，素耻事干渎。长揖入军门，荷公不见督。疏狂谬宾礼，啸咏无拘束。尚记数年前，维舟值秋菊。在坐王将军，酒阑命笺幅。中间置几砚，杯斝罗四角。联诗公首唱，以次相赓续。一人操笔吟，二客飞觞促。雕盘减玉馔，小品珍蔬蔌。华灯继落晷，夜月生江澳。公才敏且健，珠玑泻千斛。不离古典型，别出新机轴。于时有公会，百政方蔟蔟。偶此一日闲，雅事洵难复。平沙列大幕，万马鸣山麓。扁舟此追送，仿佛犹前躅。南北一分途，飞潜隔寒燠。老态傍青门，生事依黄犊。目极车骑行，心为苍生祝。朝端望风采，功伐存山竹。九重思鼓鼙，天厩归骅騄。及此涉川时，扬帆发南隩。湘漓水清漪，洞庭秋沕穆。想到黄金台，寒风已谡谡。童叟咽江湄，挥涕成霢霂。何时天上霖，重作南人谷。伸章欲抒写，瞀乱笔先秃。以质不以文，将为后世读。拜别还空山，云中望鸿鹄。
送吴制军至三水因纪昔游作百韵赠别
作者：陈恭尹
朝代：清
体裁：古风

未别不忍言，将别常蹙蹙。旌旗在前路，不获展心曲。维时月在午，雨潦犹未足。高原土尚坼，平野苗稀绿。处处桔槔声，未敌炎蒸酷。斗米逾百钱，农夫遂枵腹。忆公下车始，颇亦忧饘粥。旧染污未除，遐陬莽犹伏。冥心运元化，大力旋坤轴。三江匝五岭，九载皆秋熟。西开官田戍，东建花城筑。海滨弛苛禁，万艘衔舻舳。贵贱通有无，梯航极倭竺。珍奇溢都市，技巧眩心目。南溟潮汐地，岛屿浮如鹜。潮生尽淹浸，及退仍为陆。船行洲渚下，支络相洄澓。奸徒棹�䑠，捷径飞驰逐。意外一疏防，坦途闻叫哭。自公严汛守，尺守皆有属。摇飏芦苇外，雕戈间红纛。徒旅晓夕行，孤客投灯宿。相谓百年来，太平此时独。海关新榷税，使者忧盈缩。算课及渔舟，弃舟乃无屋。妻儿爨野岸，寝处巢林木。减米获生全，赖公为补牍。牂牁数千里，发源自滇筑。攒峰割云日，铦利侔刀镞。盘据百粤西，大半苗蛮族。君长世相承，中华频改卜。其人殊倔强，其性同麋鹿。得失几微间，赴死如蛾烛。有明中叶后，每每用杀戳。泰山压群卵，安有不摧覆。于德乖好生，于武为已黩。内地况骚然，所得焉足赎。岂闻抵恶鸟，辄以荆山玉。公威久已著，更用恩为育。召其黠桀者，赐坐与酒肉。貂裘及锦带，照曜归穷谷。传谕与而曹，邻好宜修睦。毋自启衅端，祸及诸伯叔。君长咸感怀，稽首望辇毂。边烽绝无警，一路蒙公福。粤于丙丁际，后乱而先复。五营与有劳，恃功颇难畜。前人务优容，军政渐不肃。及公明号令，童牛初就牿。戢其骄悍气，帖耳事轮辐。亲随多骁健，功在征闽录。夹持类蓬麻，臂指从所欲。乃知养士效，远虑素所蓄。从来成功人，土视金与粟。恩赏既以行，有罚敢不服。公令重如山，其照明如旭。东西山海隅，萑苻罔遗毒。朝发夕已擒，群奸畏神速。大象本无形，政理难更仆。睹此一方民，安和异曩夙。足知良工苦，非取悦时俗。往者破厦门，举世共瞻瞩。谋断本独行，功成让先告。是知大臣心，舍己期相勖。世人见浅近，事事求表暴。安识国手棋，下着关全局。粤疆乱甫定，培养宜先笃。休息以无为，治世之蔘茯。去其害马者，所以称良牧。老眼阅古今，或颇辨麦菽。识时在俊杰，屈指不五六。怀刺每生毛，素耻事干渎。长揖入军门，荷公不见督。疏狂谬宾礼，啸咏无拘束。尚记数年前，维舟值秋菊。在坐王将军，酒阑命笺幅。中间置几砚，杯斝罗四角。联诗公首唱，以次相赓续。一人操笔吟，二客飞觞促。雕盘减玉馔，小品珍蔬蔌。华灯继落晷，夜月生江澳。公才敏且健，珠玑泻千斛。不离古典型，别出新机轴。于时有公会，百政方蔟蔟。偶此一日闲，雅事洵难复。平沙列大幕，万马鸣山麓。扁舟此追送，仿佛犹前躅。南北一分途，飞潜隔寒燠。老态傍青门，生事依黄犊。目极车骑行，心为苍生祝。朝端望风采，功伐存山竹。九重思鼓鼙，天厩归骅騄。及此涉川时，扬帆发南隩。湘漓水清漪，洞庭秋沕穆。想到黄金台，寒风已谡谡。童叟咽江湄，挥涕成霢霂。何时天上霖，重作南人谷。伸章欲抒写，瞀乱笔先秃。以质不以文，将为后世读。拜别还空山，云中望鸿鹄。
送吴山带北上
作者：陈恭尹
朝代：清

吴子澹荡人，其性不汲汲。及乎为文章，孤军遂深入。精思涉混茫，妙语离沿袭。缥缈三神山，飞尘莫能及。积雪峨眉巅，晶瑩照原隰。无意当世知，声名乃遥集。游戏翰墨间，生机勃然立。适兴一流连，当饥或忘粒。如何此行迈，风雪趋皇邑。岂无惜别心，白驹勿维絷。黄金古有台，青紫芥可拾。每爱太冲诗，功成独长揖。埽石越溪南，为君理蓑笠。
送吴山带北上
作者：陈恭尹
朝代：清
体裁：古风

吴子澹荡人，其性不汲汲。及乎为文章，孤军遂深入。精思涉混茫，妙语离沿袭。缥缈三神山，飞尘莫能及。积雪峨眉巅，晶莹照原隰。无意当世知，声名乃遥集。游戏翰墨间，生机勃然立。适兴一流连，当饥或忘粒。如何此行迈，风雪趋皇邑。岂无惜别心，白驹勿维絷。黄金古有台，青紫芥可拾。每爱太冲诗，功成独长揖。埽石越溪南，为君理蓑笠。
送吴汉公之都门
作者：陈恭尹
朝代：清
体裁：七言律诗

都门归到正秋生，半载游踪未暂停。子舍始过梅子雨，枝间犹惜荔枝青。薰风挂席三千里，驿路题诗八百亭。江北江南须着眼，六龙巡幸昨曾经。
送吴雁山归杭州
作者：陈恭尹
朝代：清
体裁：五言律诗

无事行千里，闽中与粤中。文如韩愈怪，途是步兵穷。远志伤骐骥，归心背雁鸿。因君念湖上，霜叶满西风。
送周德涵
作者：陈恭尹
朝代：清
体裁：五言律诗

便作天涯别，重逢未可期。快闻经世论，兼读过庭诗。骐骥宜千里，鹪鹩且一枝。野人头已白，不复问当时。
送周维念
作者：陈恭尹
朝代：清
体裁：七言律诗

西江秋水正汤汤，暑气初销小阁凉。归客过逢初泊舫，病身相送不离床。关山别路无杯酒，书札京华少报章。卧写新诗不成字，故人休讶懒嵇康。
送周鲁望
作者：陈恭尹
朝代：清
体裁：五言律诗

经年为粤客，潮海隔西东。不谓将归日，相寻旅病中。道途方雨雪，舟楫慎寒风。尚有罗浮兴，重来问葛洪。
送啸庵上人还灵岩
作者：陈恭尹
朝代：清
体裁：五言律诗

道心无所住，师去复何依。琼海波曾渡，梅关雪又飞。一轮棕笠月，万里水田衣。莫谓灵岩寺，兹行便是归。
送善丹青者吴碧山
作者：陈恭尹
朝代：清
体裁：七言绝句

纱巾长啸复何之，文采风流杜老诗。颇怪世间男子少，烦君多为着须眉。
送姚上宁归潮阳
作者：陈恭尹
朝代：清
体裁：七言律诗

洗后高桐不染尘，小池西畔草如茵。十旬积雨愁嘉客，两度离家愧主人。龙剑飞潜原有数，马翁得失孰为真。三年看尔冲天羽，万里抟风慰老亲。
送姚非渔选入国学二首
作者：陈恭尹
朝代：清

赵尉楼边百草芳，黄金台畔柳初黄。遥携四百峰头月，还就三千弟子行。上国骅骝争道路，六堂风雨盛文章。看君珥笔彤墀内，不为槐花更着忙。风流文采本翩翩，万里新行正少年。鹏海片帆轻似翼，鹤峰春浪远干天。国门定有悬金览，家学先传述德篇。若问阿翁膏泽地，九华如黛大江边。
送姚非渔选入国学二首·其一
作者：陈恭尹
朝代：清
体裁：七言律诗

赵尉楼边百草芳，黄金台畔柳初黄。遥携四百峰头月，还就三千弟子行。上国骅骝争道路，六堂风雨盛文章。看君珥笔彤墀内，不为槐花更着忙。
送姚非渔选入国学二首·其二
作者：陈恭尹
朝代：清
体裁：七言律诗

风流文采本翩翩，万里新行正少年。鹏海片帆轻似翼，鹤峰春浪远干天。国门定有悬金览，家学先传述德篇。若问阿翁膏泽地，九华如黛大江边。
送姚龙友鹾司
作者：陈恭尹
朝代：清
体裁：七言律诗

清风空满越城阴，莫遂三年告养心。屡赋白华归未得，一行风木恨何深。布帆无恙南江水，班马长嘶北塞音。闻说旧乡今作郡，大材宁许久山林。
送姜山上人游南岳
作者：陈恭尹
朝代：清
体裁：七言律诗

送师西去重低徊，曾上衡山绝顶来。夏帝碑芜虫篆遍，楚天峰断雁行回。灯前鬼芋穿沙出，霁后僧门凿雪开。正是到时二三月，上方明月下方雷。
送孔樵岚入都
作者：陈恭尹
朝代：清

九州日炎暑，驱马有所之。岂惜道里遥，念君来几时。昔来春已徂，今去秋方初。人生不如鸟，燕燕犹未飞。鸣蜩息高林，泥潦在中逵。帝廷玉帛会，于役有恒期。况闻道维扬，可以觐慈闱。君亲谊至重，安得顾其私。匪无良朋恋，行矣勿迟迟。西北方阻饥，东南荷戈戟。斯民独何辜，上天无乃虐。嗷嗷鸿在野，往往人相食。犹闻冻馁馀，未免多求索。岂无有心人，付之长太息。子抱经世具，慷慨足智略。虽云在下位，自待良不薄。修途八千里，耳目亲所历。何以献彤庭，苍生望膏泽。
送孔樵岚入都·其一
作者：陈恭尹
朝代：清
体裁：古风

九州日炎暑，驱马有所之。岂惜道里遥，念君来几时。昔来春已徂，今去秋方初。人生不如鸟，燕燕犹未飞。鸣蜩息高林，泥潦在中逵。帝廷玉帛会，于役有恒期。况闻道维扬，可以觐慈闱。君亲谊至重，安得顾其私。匪无良朋恋，行矣勿迟迟。
送孔樵岚入都·其二
作者：陈恭尹
朝代：清
体裁：古风

西北方阻饥，东南荷戈戟。斯民独何辜，上天无乃虐。嗷嗷鸿在野，往往人相食。犹闻冻馁馀，未免多求索。岂无有心人，付之长太息。子抱经世具，慷慨足智略。虽云在下位，自待良不薄。修途八千里，耳目亲所历。何以献彤庭，苍生望膏泽。
送孔樵岚宰乐昌
作者：陈恭尹
朝代：清
体裁：七言律诗

复挂征帆去此都，劳劳终日在驰驱。十旬三上二禺峡，百里连分五岭符。南楚烽烟嗟往昔，东风民物望来苏。关门锁钥须公等，骨气昂藏一丈夫。
送季伟公之惠州
作者：陈恭尹
朝代：清
体裁：七言律诗

七洞天边路未遥，松风亭下草萧萧。使君鲍靓能开社，倦客相如早见招。九日有花霜欲降，万峰环水雨初消。知君湖上添归兴，家近馀杭第六桥。
送学使王十州复命
作者：陈恭尹
朝代：清
体裁：七言律诗

梧桐一叶报秋生，霜节随君恰到京。五岭诞敷文德地，九重亲贺圣功成。帆开别浦旌旗色，身拜彤墀佩玉声。莫谓使星从此远，即看卿月万方明。
送家中洲之青原访药地禅师
作者：陈恭尹
朝代：清
体裁：七言律诗

老依江徼谢名称，门径苍苔日渐增。远兴忽生黄菊节，旧心期对白头僧。吟过晓岸风千树，舟并寒山夜一灯。想到吉州携手地，石桥新瀑半为冰。
送家中洲归草堂
作者：陈恭尹
朝代：清
体裁：七言律诗

移家归及九江春，旧馆初开事事新。图史暂抛中酒日，桔槔闲作灌畦人。花兼细雨泥深巷，柳带高莺出近邻。即恋芳菲难得舍，诗篇先许报交亲。
送家光佩赴选
作者：陈恭尹
朝代：清
体裁：七言律诗

四百罗浮在眼前，一官为养赴幽燕。由来州县劳人地，且喜弦歌及壮年。携鹤尚为仙洞产，称诗犹是鲤庭篇。风流令尹今能几，要取清风与世传。
送家刚长之官儋州
作者：陈恭尹
朝代：清
体裁：七言律诗

莫叹离居水一方，仲尼浮海兴何长。此心倘不殊千载，儋耳原来匪异乡。缃帙旧签装玳瑁，清斋新曲进桄榔。青春待击南溟浪，六翮抟风起越裳。
送家园屺弟赴都补选
作者：陈恭尹
朝代：清
体裁：七言律诗

百年风木恨如何，复著征衣脱芰荷。岂但太平须黻佩，由来三径待弦歌。飞凫旧路闽中近，牧马边声塞上多。愿向东南分百里，新诗容易得相和。
送家巩宁
作者：陈恭尹
朝代：清
体裁：七言律诗

家世儒官独典军，紫髯三十坐高轩。战旗指处无坚垒，仕路从来有孟门。剑长涩苔收杀气，马骄沙草散蹄痕。旧时赠客金钱尽，更向谁人受此恩。
送家恭尚
作者：陈恭尹
朝代：清
体裁：七言律诗

羚羊峡里共高歌，秋月春风几度过。策蹇偶寻铜柱路，探骊曾涉海门波。帆樯又作经时别，杯酒其如易醉何。犹是塞鸿飞到处，天涯莫厌寄书多。
送家明敬
作者：陈恭尹
朝代：清
体裁：七言律诗

不成麟阁写朱颜，仙佛门中见一斑。少学斋心求大药，老思行世礼名山。玄猿共戏当清夜，白鸟随舟下碧湾。莫到天台便长往，匣中犹有大刀环。
送家昭德之官长宁
作者：陈恭尹
朝代：清
体裁：七言律诗

片帆春色上循州，二月东江浪尚柔。薄俸未能离苜蓿，一官重得对罗浮。峰云佳处同谁赏，桃李蹊前与士游。倘到东坡亭下泊，老夫还拟共维舟。
送尹铨部澜柱起复入都
作者：陈恭尹
朝代：清
体裁：七言律诗

珠江驻鹢惜临岐，夜夜江城共酒卮。十载辞君将父日，一朝移孝作忠时。何穷世事归星鬓，无恙湖波罢钓丝。郎署从容过玉辇，为言南国极凋疲。
送屈本庵入都
作者：陈恭尹
朝代：清
体裁：五言律诗

白首皇都客，兹游亦壮哉。夏云凝岱岳，秋色在金台。万里何穷路，三闾未易才。岭头无可恋，应为荔枝回。
送屈翁山
作者：陈恭尹
朝代：清
体裁：七言绝句

万里还家着彩衣，三春惆怅别慈闱。期君得似衔芦雁，半岁南飞半北飞。
送屈翁山之金陵
作者：陈恭尹
朝代：清
体裁：古风

地何必生山川，天何必有日月。一升一沉使我老，南北东西令人别。洪河之水孤蓬根，不知似我还似君。神州萧条寰宇黑，英雄失路归何门。文章亦是千秋事，兴则为云降为雨。雄剑高飞雌剑留，夜上金陵望牛女。
送岑圣眉北上
作者：陈恭尹
朝代：清
体裁：七言律诗

少有文章老更成，每从林下领诸生。南溟不负抟风力，北路无嫌踏雪行。双阙晴时瞻紫气，五云开日奏新名。君家旧德黄门在，看尔飞扬继直声。
送岑霍山之吴门
作者：陈恭尹
朝代：清
体裁：七言律诗

何期更作远行身，已自甘心就隐沦。三楚旧游他夕梦，大江东去白头人。休耽杵臼依皋庑，好办鱼竿上富春。君善题诗无奈懒，归装须许百篇新。
送左襄南督学试竣还都奉命命视河
作者：陈恭尹
朝代：清
体裁：古风

我闻丹山赤水之洞天，地脉暗与蓬瀛连。蓬莱一枝乃独往，直到天池鹏化之南边。倏然乃与罗浮结，七洞四明如隔绝。宁知共在斗牛间，天上分星总扬越。四明狂客贺季真，青莲一见号仙人。知人自有传心法，能使汾阳屈者伸。唐代功臣独居首，谁知活自书生手。君今相士特南来，知人肯落前贤后。天闲新进渥洼多，更命旌旗理九河。都将吉甫清风颂，和入河渠瓠子歌。著书七十罗浮老，汗竹为书频削稿。方候公闲细评论，如何鹢首催前导。病中相送不成章，口授儿曹写数行。迟君赐归鉴湖一曲水，来问天台万仞之石梁。
送庞野直之阳春
作者：陈恭尹
朝代：清
体裁：五言律诗

春州三百里，非远亦堪悲。世难依人地，家贫为养时。路边云是石，马上檄兼诗。知有神明宰，无劳理茧丝。
送引眉侄
作者：陈恭尹
朝代：清
体裁：七言绝句

东归且勿叹途迷，大鸟将飞翼自低。六月正宜鹏羽息，九天终见雁行齐。
送张两如归河南兼柬蒋莘田学使
作者：陈恭尹
朝代：清
体裁：七言律诗

平原莽莽草连空，二十年前识汴宫。嵩室数峰明野外，黄河一曲落天中。含香旧署归何远，过岭新篇调尽工。相送海头何限意，因君遥问鲍家骢。
送张南士归山阴
作者：陈恭尹
朝代：清
体裁：古风

八月从象郡来，九月归稽山下。天生落落穆穆人，姿形不类风尘者。广州城西东篱花，酒杯偶共良朋家。匆匆含意未及道，相视颠毛俱有华。著书何处期之子，谢公精舍清晖里。云中黄鹄安可留，目送飞鸿日千里。
送张安夏二首
作者：陈恭尹
朝代：清

肩舆辞我越王台，积雨新晴海燕来。最是岭头春欲尽，南花成子北花开。新诗一任世人传，陆贾祠边好放船。今日莫论南粤橐，箧中元有卖文钱。
送张安夏二首·其一
作者：陈恭尹
朝代：清
体裁：七言绝句

肩舆辞我越王台，积雨新晴海燕来。最是岭头春欲尽，南花成子北花开。
送张安夏二首·其二
作者：陈恭尹
朝代：清
体裁：七言绝句

新诗一任世人传，陆贾祠边好放船。今日莫论南粤橐，箧中元有卖文钱。
送张振六观察内召
作者：陈恭尹
朝代：清
体裁：七言律诗

玺书隔岁下炎州，九罭歌声不可留。北阙乍回卿士月，南人争送巨川舟。二年宽政频觞酌，五日清江恋唱酬。见说俸钱俱散尽，归装还典鹔鹴裘。
送张畏岩进士归吴门兼怀孙赤崖二首
作者：陈恭尹
朝代：清

云霄羽翮正翩翩，南北成名总妙年。古迹欲寻勾漏令，客程来自素馨田。频登郡阁山当槛，并醉湖桥月上船。闽国扬帆从此远，女牛星野早秋天。吾生白发早萧萧，故旧胥台半已凋。庑下即今闻举案，市中谁复忆吹箫。三冬湖橘初开树，八月江鲈渐上潮。挂绿比年风雨妒，几时林里得相邀。
送张畏岩进士归吴门兼怀孙赤崖二首·其一
作者：陈恭尹
朝代：清
体裁：七言律诗

云霄羽翮正翩翩，南北成名总妙年。古迹欲寻勾漏令，客程来自素馨田。频登郡阁山当槛，并醉湖桥月上船。闽国扬帆从此远，女牛星野早秋天。
送张畏岩进士归吴门兼怀孙赤崖二首·其二
作者：陈恭尹
朝代：清
体裁：七言律诗

吾生白发早萧萧，故旧胥台半已凋。庑下即今闻举案，市中谁复忆吹箫。三冬湖橘初开树，八月江鲈渐上潮。挂绿比年风雨妒，几时林里得相邀。
送张穆之移家东安
作者：陈恭尹
朝代：清
体裁：七言绝句

村浦停舟倚浪花，叩门辞我日将斜。殷勤说与相寻路，千岁藤边独一家。
送张超然
作者：陈恭尹
朝代：清
体裁：五言律诗

相送已云再，风花今仲春。重寻来日路，又老一年人。楚水趋吴远，闽山与越邻。便归何不可，诗卷未常贫。
送彭拜尧之官柳城
作者：陈恭尹
朝代：清
体裁：七言律诗

不远乡园带印行，东风衔命鹢舟轻。梅花未落归梅岭，柳色相邀到柳城。千里板舆犹子舍，一庭诗礼似经生。乌蛮山外江如练，勿厌东流彻底清。
送彭艾庵流漳州
作者：陈恭尹
朝代：清
体裁：七言律诗

东郊此别莫销魂，千里闽中路易言。老泪数行唯母在，馀生一日是君恩。往来潮水通双鲤，去住云山隔断猿。到日枫亭秋渐近，荔支红处似家园。
送徐仲内
作者：陈恭尹
朝代：清
体裁：古风

四月梅雨来，空山道弥左。城中故人寄尺书，闻君昨理将归舸。言扶微疾强出送，有姊之丧行未可。徘徊中夜不成声，欲泣欲歌愁绝我。生平忼慨好言诗，于君不敢轻为辞。生平孟浪颇自许，不敢君前多一语。识深鉴洞既莫伦，烁古澄今目如炬。白头南北意何如，箧里羲爻一卷书。潜思静玩日有得，天人至理匪玄虚。即今归卧江上庐，大江北去连淮徐。中州地广气坦舒，渭河汴洛王者居。况君生长秦故墟，蟠溪卜猎逢老渔。空同问道回帝车，六经所纪斯权舆。访古出入骑蹇驴，鞍傍挂酒燔枯鱼。俯仰自得乐有馀，慎勿遗我音信疏。
送徐虹亭归吴江因柬严藕渔朱竹垞彭羡门潘稼堂
作者：陈恭尹
朝代：清
体裁：古风

此山甘曳涂中尾，百年抛掷空山里。知交海内几人存，书札懒来无一纸。羡君肯作罗浮游，天南重见生狂喜。青鞋直入四百峰，竹杖身登七十里。我衰不复能相从，客诵新篇日盈耳。如何去我将有行，梅花岭上花方始。君住松陵水一湾，澉浦鸳湖咫尺间。言归将作白头社，尊酒扁舟时往还。论交却得朱公叔，作赋安仁鬓仍绿。垂竿严濑复有人，好古彭■老弥笃。一回聚首一声诗，洛社香山事可追。惜无鸿雁双飞翼，浩荡江湖同所之。
送怡然上人汀州省母次梁药亭韵
作者：陈恭尹
朝代：清
体裁：七言绝句

不惜芒鞋踏路尘，九龙滩上独行身。吾生早作无依子，世外偏怜有母人。
送戴怡涛观察之官雷廉
作者：陈恭尹
朝代：清

五两风轻引木兰，福星从此向西看。溪山旧熟骅骝足，父老欢迎獬豸冠。郊有神雷供出令，蚌含明月识新官。旌旗指处氛祲息，反侧而今报平安。珠海凋残非独今，一分能赐亦恩深。常于不可如何地，犹寓多方补救心。三剖铜符增宿债，半肩行橐是新吟。广人太息雷人喜，两郡甘棠总旧阴。
送戴怡涛观察之官雷廉·其一
作者：陈恭尹
朝代：清
体裁：七言律诗

五两风轻引木兰，福星从此向西看。溪山旧熟骅骝足，父老欢迎獬豸冠。郊有神雷供出令，蚌含明月识新官。旌旗指处氛祲息，反侧而今报平安。
送戴怡涛观察之官雷廉·其二
作者：陈恭尹
朝代：清
体裁：七言律诗

珠海凋残非独今，一分能赐亦恩深。常于不可如何地，犹寓多方补救心。三剖铜符增宿债，半肩行橐是新吟。广人太息雷人喜，两郡甘棠总旧阴。
送方葆宇
作者：陈恭尹
朝代：清
体裁：五言律诗

瓠落馀生在，嘤鸣旧好存。夫君怀远别，昨日枉高轩。小驿梅迎客，寒溪草闭门。无能具鸡黍，相送亦何言。
送施子寓归杭州
作者：陈恭尹
朝代：清
体裁：五言律诗

诗思清如水，人闲澹似秋。此来非有谓，何以客炎州。旧浦香难问，今年荔不收。闻君住河渚，归去棹扁舟。
送曾周士还宁都兼柬翠微诸兄
作者：陈恭尹
朝代：清
体裁：七言律诗

一回相见一情亲，语默周旋并是真。早得于师承学正，似难为弟较兄贫。还从合浦探珠满，别指梅关落木新。不远翠微山下路，年年空送往来人。
送曾韬人太史归晋江省觐
作者：陈恭尹
朝代：清
体裁：七言律诗

一时车马咽河津，继世论交意倍亲。五岭旧阴棠树在，八闽归兴彩衣新。江乡菊酒消长夜，驿路梅花放小春。到日趋庭问遗逸，芦中休道更无人。
送朱子成之赣州
作者：陈恭尹
朝代：清
体裁：五言律诗

仆仆南中路，穷游亦壮游。义能存故友，分不见诸侯。五岭天磨蝎，双江地咽喉。何心成聚散，吾道正悠悠。
送朱子蓉归嘉兴兼柬其兄子葆
作者：陈恭尹
朝代：清
体裁：古风

七年之间三别子，两在山中一城里。休论心迹未能并，可惜头颅只如此。风尘拓落何所为，东溪片月当茅茨。老兄能歌弟能和，松花酒熟清堪携。北方苦旱南征伐，无事区区一吴越。高天且陨不自忧，杞国狂夫空白发。
送朱开黄归扬州省觐
作者：陈恭尹
朝代：清
体裁：七言律诗

衰残无意事翱翔，送子归飞见雁行。半载共居忘主客，三春分袂异行藏。将寻巴峡添新咏，先度梅关问旧乡。满挂南风趋子舍，烟花多处是维扬。
送朱鉴思归扬州
作者：陈恭尹
朝代：清
体裁：七言律诗

南海风潮极大观，广陵涛气正须看。暂辞虎帐论兵地，归里羊裘旧钓竿。殷浩清言牙慧利，孔璋飞檄箭锋寒。何时重睹东京笔，白豕文章列史官。
送李丽侯司教化州
作者：陈恭尹
朝代：清
体裁：七言律诗

绛帐新移溟海头，之官尤喜及清秋。仙山家近传仙李，化雨飞时又化州。出箧篇章珠径寸，趋庭诗礼雪盈头。知君四世承欢在，不羡京华作宦游。
送李华西太守二首
作者：陈恭尹
朝代：清

归去人皆惜，歌声满峡中。吏才推悃愊，文体仰宗工。不以和伤介，能将雅变风。一时诸五马，德重总输公。石室遥占斗，云楼近跨城。篮舆曾共适，卮酒每同倾。即送高旌去，谁寻胜地行。秦中连岁旱，西望不胜情。
送李华西太守二首·其一
作者：陈恭尹
朝代：清
体裁：五言律诗

归去人皆惜，歌声满峡中。吏才推悃愊，文体仰宗工。不以和伤介，能将雅变风。一时诸五马，德重总输公。
送李华西太守二首·其二
作者：陈恭尹
朝代：清
体裁：五言律诗

石室遥占斗，云楼近跨城。篮舆曾共适，卮酒每同倾。即送高旌去，谁寻胜地行。秦中连岁旱，西望不胜情。
送李嗣公
作者：陈恭尹
朝代：清
体裁：七言绝句

昔年曾醉鹤楼中，江汉双流直向东。君去扬帆秋正好，楚台今日有雄风。
送李孝先之蕲州扶其先大夫相如先生旅榇归粤三首
作者：陈恭尹
朝代：清

滇楚千峰断，当年立马看。那堪亡国泪，还洒故人棺。彭蠡扁舟小，淩江素旐寒。首丘凭孺子，辛苦涉惊澜。四十年长别，三千里寄居。生时知有子，归日已无书。老仆寻先冢，荒畬绕旧庐。要离虽可近，未若返于初。惜汝风尘早，艰虞及弱龄。诵诗悲陟岵，闻礼梦趋庭。剥极终来复，蓝深或出青。蕲黄张楚地，早愿返松扃。
送李孝先之蕲州扶其先大夫相如先生旅榇归粤三首·其一
作者：陈恭尹
朝代：清
体裁：五言律诗

滇楚千峰断，当年立马看。那堪亡国泪，还洒故人棺。彭蠡扁舟小，淩江素旐寒。首丘凭孺子，辛苦涉惊澜。
送李孝先之蕲州扶其先大夫相如先生旅榇归粤三首·其三
作者：陈恭尹
朝代：清
体裁：五言律诗

惜汝风尘早，艰虞及弱龄。诵诗悲陟岵，闻礼梦趋庭。剥极终来复，蓝深或出青。蕲黄张楚地，早愿返松扃。
送李孝先之蕲州扶其先大夫相如先生旅榇归粤三首·其二
作者：陈恭尹
朝代：清
体裁：五言律诗

四十年长别，三千里寄居。生时知有子，归日已无书。老仆寻先冢，荒畬绕旧庐。要离虽可近，未若返于初。
送李宁桓司训高要
作者：陈恭尹
朝代：清
体裁：七言律诗

三策天人对玉除，妙年司铎受恩初。江流远接龙吟水，山郭遥开石室书。便著锦衣趋子舍，直将家学教比闾。门前咫尺南溟水，大翼如云有化鱼。
送李尚卿司谕长宁
作者：陈恭尹
朝代：清
体裁：七言绝句

禄虽升斗尚为儒，吏隐今时只此途。送子更添无限兴，佳辰频得到西湖。
送李尚卿孝廉之官阳江
作者：陈恭尹
朝代：清
体裁：七言律诗

卢溪高峡水潺潺，海县经途半在山。养志未嫌求禄远，读书方幸此身闲。三年大鸟飞鸣地，千里鲲鱼变化间。郡内使君为旧好，到官先得望清颜。
送李方水之官新兴
作者：陈恭尹
朝代：清
体裁：七言律诗

新州江水昔曾尝，且喜西行路未长。绛帐生徒兼稚子，青山风物是家乡。官闲勿厌开缃帙，身健先须捡秘方。不必强为儒佛辨，南能生处近宫墙。
送李方水梁叠石两广文还琼州
作者：陈恭尹
朝代：清
体裁：五言律诗

不惮朱厓远，微官为老亲。联翩渡海楫，去住倚闾人。路迥分茅接，天开五指新。及门方伫望，行矣及深春。
送李检讨伯猷二首
作者：陈恭尹
朝代：清

程江归到正秋新，便挂轻帆北问津。子舍暂违衣彩地，玉堂还作读书人。游经万里文增壮，史在千秋笔贵真。岭海迩来寥落甚，相期风度继先民。都门遥奉白头归，四叶承欢世所希。诗礼庭前时独对，鹡鸰原上更双飞。年来多黍香醪美，秋在澄溪鲙鲤肥。供膳有人行自得，报恩唯补衮龙衣。
送李检讨伯猷二首·其一
作者：陈恭尹
朝代：清
体裁：七言律诗

程江归到正秋新，便挂轻帆北问津。子舍暂违衣彩地，玉堂还作读书人。游经万里文增壮，史在千秋笔贵真。岭海迩来寥落甚，相期风度继先民。
送李检讨伯猷二首·其二
作者：陈恭尹
朝代：清
体裁：七言律诗

都门遥奉白头归，四叶承欢世所希。诗礼庭前时独对，鹡鸰原上更双飞。年来多黍香醪美，秋在澄溪鲙鲤肥。供膳有人行自得，报恩唯补衮龙衣。
送李殿超北上
作者：陈恭尹
朝代：清
体裁：七言律诗

青山多处一峰尊，手著麟经日满轩。廿载文坛推宿将，五花骢马自名门。帆樯驿路新霜叶，冰雪关河旧屐痕。虽是云边飞舄近，东风鹏翼好高鶱。
送李竹君广文之官香山
作者：陈恭尹
朝代：清
体裁：七言律诗

半日风帆到有馀，江城原亦是山居。似过别墅之邻邑，却借闲官读父书。李下蹊成垂荫远，莲峰秋好着花初。交君三世今头白，重见南溟化巨鱼。
送李苍水入国学兼寄相如二首
作者：陈恭尹
朝代：清

燕齐一万里，风雪几人来。岳势晴犹白，河声撼不开。新吟添倚马，古意满衔杯。宫是招贤旧，无妨国士才。古道今芜绝，吾乡尚有人。老于朋友内，觉汝弟兄真。岭树寒犹叶，边沙暖不春。天涯新得叔，风义好相亲。
送李苍水入国学兼寄相如二首·其一
作者：陈恭尹
朝代：清
体裁：五言律诗

燕齐一万里，风雪几人来。岳势晴犹白，河声撼不开。新吟添倚马，古意满衔杯。宫是招贤旧，无妨国士才。
送李苍水入国学兼寄相如二首·其二
作者：陈恭尹
朝代：清
体裁：五言律诗

古道今芜绝，吾乡尚有人。老于朋友内，觉汝弟兄真。岭树寒犹叶，边沙暖不春。天涯新得叔，风义好相亲。
送李茜为孝廉谒选都门便道萍乡访尚渑其王孙
作者：陈恭尹
朝代：清
体裁：七言律诗

风前一揖五羊城，树树寒梅送子行。计日便为民父母，多年犹恋老师生。楚江地迥收萍实，燕市歌长散筑声。若到青春怀茂宰，王孙芳草总含情。
送杨伯建归丰城
作者：陈恭尹
朝代：清
体裁：七言律诗

岭头乱石老松根，来去年年不惮烦。古道照人如可赠，青山得汝始能言。时提佛号轮珠串，爱向词场请墨痕。江上暂归须有约，新秋吾亦倚柴门。
送杨宝生北上
作者：陈恭尹
朝代：清
体裁：七言律诗

一雪当年处士声，二毛今始慰平生。科名于尔何增损，世俗居然有重轻。鹏海浪高看直上，燕台路熟好安行。黄门奏赋君家事，为报时来羽猎成。
送杨荆湖观察内擢京卿二首
作者：陈恭尹
朝代：清

夹道笙歌万姓喧，俱来江上送高轩。三年预试调羹手，两粤兼承化雨恩。内诏即今趋凤阙，名流何处望龙门。桃花院宇论文地，岘首山前片石存。荆扬相接气原通，南北新花次第红。粤峤尚悬卿士月，楚帆先满大王风。济时妙略忧能远，传世清篇老愈工。此去明良庆相得，赓歌遥在九天中。
送杨荆湖观察内擢京卿二首·其一
作者：陈恭尹
朝代：清
体裁：七言律诗

夹道笙歌万姓喧，俱来江上送高轩。三年预试调羹手，两粤兼承化雨恩。内诏即今趋凤阙，名流何处望龙门。桃花院宇论文地，岘首山前片石存。
送杨荆湖观察内擢京卿二首·其二
作者：陈恭尹
朝代：清
体裁：七言律诗

荆扬相接气原通，南北新花次第红。粤峤尚悬卿士月，楚帆先满大王风。济时妙略忧能远，传世清篇老愈工。此去明良庆相得，赓歌遥在九天中。
送林敬臣
作者：陈恭尹
朝代：清
体裁：五言律诗

南雁去不极，北风声正喧。何堪衰草日，还是送王孙。再世依耕凿，空山矢寤言。与谁登冠石，放眼望中原。
送林桐叔归石岳
作者：陈恭尹
朝代：清
体裁：五言律诗

岳势雄诸郡，奇踪閟二樵。瀑从天属地，潭跨石为桥。俗朴无今古，厓高失暮朝。拟同吾子去，深处托鹪鹩。
送林赤见之馆怀集
作者：陈恭尹
朝代：清
体裁：五言律诗

世有忠贞旧，名高少俊班。只缘求菽水，不免别家山。绛帐移邻郡，清溪接峒蛮。河阳贤令尹，相俟百花间。
送林赤见北上
作者：陈恭尹
朝代：清
体裁：古风

与君父子交，骨肉兼朋友。于君出处间，踌躇亦已久。富贵非所欣，长贫难独守。昂昂七尺躯，砚耕日糊口。甘旨安所供，庭闱俱白首。应举为文章，如狂逐日走。空役一生心，岂足传身后。既作献玉人，莫若求先剖。庶几少息肩，馀力堪攻取。君禀绝异姿，立行尤不苟。在器为干将，在星为枢斗。应机立能断，遇物操其纽。以此驭世纷，艰钜复何有。帝京英贤会，九垓共奔走。方骋千里蹄，直抉开天手。勉矣树令名，三立期不朽。
送林赤见北上兼柬吴山带
作者：陈恭尹
朝代：清
体裁：七言律诗

乡园篱菊已将阑，马上梅花北去寒。岂谓少年须早达，只缘微禄好承欢。水荒畿辅今闻熟，堤溃河淮合渐乾。到日更寻年谱旧，东风同向杏林看。
送查德尹
作者：陈恭尹
朝代：清
体裁：古风

前年君自潇湘至，江上维舟初擘荔。今年荔子尚青青，数日扁舟不肯停。问君此别将何适，五月风涛下洞庭。君山一点青在眼，江汉双流何限情。送君心已登黄鹤，更向天边念脊令。
送梁叠石广文之任定安
作者：陈恭尹
朝代：清
体裁：七言律诗

骅骝俱是取长途，琼岛迢迢海一隅。黎母山前新绛帐，老人峰下旧师儒。地非异域风全隔，路有同心调不孤。虽曰倚闾应念远，粤乡犹胜仕皇都。
送梁器圃归顺德
作者：陈恭尹
朝代：清
体裁：五言律诗

汀洲初雁飞，送客钓鱼矶。故里我曾梦，深秋君独归。荻花迎棹起，枫叶到城稀。为问先人宅，门前柳几围。
送梁甫山左祥瑞
作者：陈恭尹
朝代：清
体裁：七言律诗

万里初行即帝都，残年鞍马在驰驱。身经异地情应旷，语有同心兴不孤。朔雪乍晴山似玉，梅花将放蕊如珠。知君桑土绸缪计，力为司农益版图。
送梁药亭北上
作者：陈恭尹
朝代：清
体裁：七言律诗

南梅枝暖北梅寒，君去秾花次第看。风雪一帆辞海国，天人三策上春官。世情莫惜尝鸡肋，诗句多吟在马鞍。得意定知归计早，此心先许钓鱼竿。
送梁言公之惠州
作者：陈恭尹
朝代：清
体裁：五言律诗

丰湖清绝地，乱后几人行。秋水明诸壑，官桥带两城。少年初旅食，多艺盛时名。佐幕前贤事，良才斫始成。
送梁言配
作者：陈恭尹
朝代：清
体裁：五言律诗

言乘青雀舫，又别白头亲。不尽天涯路，有方游子身。东渐逾揭岭，西笑指咸秦。正尔梅花节，风霜亦慰人。
送樊简讨昆来还都
作者：陈恭尹
朝代：清
体裁：七言律诗

论文连月得相亲，握别临期意倍真。高盖南来持节客，二毛憔悴种瓜人。羽林旧籍同声在，桃李新阴异代春。书报高堂江汉上，为言沧海有遗民。
送汤建孟之永明二首
作者：陈恭尹
朝代：清

白头游兴亦雄哉，三楚烟花二月开。九十甘泉曾若此，祝融峰顶去还来。永明潜邸万峰前，君见荆榛亦黯然。不及钟祥龙起地，至今人尚说承天。
送汤建孟之永明二首·其一
作者：陈恭尹
朝代：清
体裁：七言绝句

白头游兴亦雄哉，三楚烟花二月开。九十甘泉曾若此，祝融峰顶去还来。
送汤建孟之永明二首·其二
作者：陈恭尹
朝代：清
体裁：七言绝句

永明潜邸万峰前，君见荆榛亦黯然。不及钟祥龙起地，至今人尚说承天。
送汪侃士
作者：陈恭尹
朝代：清
体裁：五言律诗

别去吾曹惜，维持一俊人。诗才清莫敌，棋品妙无伦。路及梅关雪，窗开白岳春。罗浮芝可拾，持以赠交亲。
送沈丹山入都补御史
作者：陈恭尹
朝代：清
体裁：七言律诗

博洽家声有自来，帝廷曾叹沈郎才。六年一令风雩地，万里重登市骏台。鲁雉亲人朝尚集，鲍骢行步日方开。朝端引领瞻霜简，鹢首西风好为催。
送沈太史典试贵州事竣还都
作者：陈恭尹
朝代：清
体裁：七言律诗

双飞鸾凤翼天居，近典文章出石渠。夜竹已开多士榜，岭梅遥度使臣车。惔焚岁月三秋后，历乱云山百战馀。此去彤庭知有献，天涯唯读治安书。
送沈山隐入都
作者：陈恭尹
朝代：清
体裁：古风

黄梅雨势淹徂夏，宝剑云生光四射。将军自起拂拭之，手握双龙舞中夜。虎头燕颔立可飞，南中留滞将何依。看君才气固落落，一日百万真能挥。当筵谈笑既无敌，下笔千言才顷刻。只今海内总升平，遥徼不妨还草檄。封侯前代几书生，万里风云自此行。探穴旧传班定远，留屯还纪赵营平。
送沈甸华归杭州
作者：陈恭尹
朝代：清
体裁：古风

边沙作霾曀衢陌，行子居人总成客。五羊城里三见君，匆匆不得论心迹。君驱高毂日涉野，我倚长竿钓山下。毛锥不及带刀人，牧马童儿笑儒者。夜梦西湖春兴生，归艎正月送君行。大小岭头雪未尽，南北峰高花始明。花光雪色遥相接，花残雪尽应停楫。六桥清浅见泥沙，潜虬何处藏鳞鬣。倒尽今时别酒樽，余亦著书终闭门。命驾相思何可易，因风书札倘能存。
送涤公
作者：陈恭尹
朝代：清
体裁：五言律诗

涤公到城久，忽忆丘中琴。积雪移孤棹，寒湘共此心。独归红树外，相待白云深。语我茅庵路，衡山在隔林。
送淩天杓归金陵
作者：陈恭尹
朝代：清
体裁：古风

前年相识花正飞，今年花下送君归。珊瑚洲北一挥手，落花如泪沾人衣。看君长身美如玉，上马顾盼何光辉。酒间意气横海岳，笔下错落生珠玑。旧京虎踞龙盘地，往事苍茫足长欷。秦皇枉用厌陵金，刘生早识兴王气。前辈风流安可期，羡君归去卧茅茨。停梭窦妇机初下，奉母潘郎鬓未丝。东山行乐无时节，南海追游暂应阔。寄余浩荡千载心，挂向秦淮满船月。
送温茂长
作者：陈恭尹
朝代：清
体裁：五言律诗

三秋违侍养，万里赴京华。江路闻霜叶，天门照雪花。亲存宜薄禄，年少且辞家。芜绝金台上，看君步玉骅。
送湛仲宜北上
作者：陈恭尹
朝代：清
体裁：七言律诗

科名往往在名门，三十年中见祖孙。鹤和满庭方继响，凤雏新翼已高鶱。逢时文字偏能老，弱冠年华好受恩。会见五云生日下，太平天子正临轩。
送潘函观之粤西
作者：陈恭尹
朝代：清
体裁：七言律诗

前年别日洞庭波，此日西风塞上多。白首相期应不负，清秋为客更如何。燕山正待书铭笔，鲁国宜挥返日戈。莫道双鱼难得到，番禺城下即牂牁。
送潘受平暂归江西省觐
作者：陈恭尹
朝代：清
体裁：五言律诗

来去慰高深，梅花满旧林。客庭诗礼地，归梦祖孙心。彩服行常著，春风到在今。别怀何所惜，为尔发清吟。
送潘涵观之潮阳二首
作者：陈恭尹
朝代：清

郭中犹积暑，江上已重阳。不惜人千里，其如水一方。篇章添采菊，消息迩维桑。亦是淹留地，无忘寄八行。三年珠海客，怀抱几曾开。此日人将别，高天雁正来。边风过细柳，羌笛思残梅。帷幄堪前箸，宁唯草檄才。
送潘涵观之潮阳二首·其一
作者：陈恭尹
朝代：清
体裁：五言律诗

郭中犹积暑，江上已重阳。不惜人千里，其如水一方。篇章添采菊，消息迩维桑。亦是淹留地，无忘寄八行。
送潘涵观之潮阳二首·其二
作者：陈恭尹
朝代：清
体裁：五言律诗

三年珠海客，怀抱几曾开。此日人将别，高天雁正来。边风过细柳，羌笛思残梅。帷幄堪前箸，宁唯草檄才。
送潘涵观之高凉二首
作者：陈恭尹
朝代：清

黄花新后紫梅新，送子扁舟正小春。三万六千过已半，东西南北倦游人。君家曾入列仙书，心影无偏古所誉。好到潘山奕棋处，乾坤一局问何如。
送潘涵观之高凉二首·其一
作者：陈恭尹
朝代：清
体裁：七言绝句

黄花新后紫梅新，送子扁舟正小春。三万六千过已半，东西南北倦游人。
送潘涵观之高凉二首·其二
作者：陈恭尹
朝代：清
体裁：七言绝句

君家曾入列仙书，心影无偏古所誉。好到潘山奕棋处，乾坤一局问何如。
送王令诒赴都补官
作者：陈恭尹
朝代：清
体裁：古风

老不出门行蹩躠，只是年年送人别。白髭一别几茎生，老笔难工反成拙。犹记去年春酒开，君驰驷马从西来。四方朋好日高会，玉笙银管宵中催。是时君有潘州役，所至葱葱若遗迹。今年相送入罗浮，已谢为邦作嘉客。丰鳄湖边山绕城，著书仍是旧经生。封章却自天曹下，车马还从帝里行。珠江八月炎威解，数幅蒲帆向风挂。路迥唯凭叶县凫，舟轻欲笑坳堂芥。往时朋旧各分飞，赋别江头老布衣。虽乏骊珠佐行色，犹当洗耳待金徽。
送王叔琬季如奉川南使君命送家之宜兴时立安自都门奉太翁南来将至
作者：陈恭尹
朝代：清
体裁：七言律诗

西行路远北归贫，百口分为去住身。阳羡寄家初僦屋，粤江移棹暂违新。清秋正熟黄花酒，紫气应来白发人。到日华筵开四代，德星今在太湖滨。
送王子玉归南昌二首
作者：陈恭尹
朝代：清

梅关北下水如汤，十日南风是豫章。归去滕王新阁上，更将文记次三王。西畴螟螣不成禾，南海先秋己自波。莫讶送君无好句，诗怀枯寂比人多。
送王子玉归南昌二首·其一
作者：陈恭尹
朝代：清
体裁：七言绝句

梅关北下水如汤，十日南风是豫章。归去滕王新阁上，更将文记次三王。
送王子玉归南昌二首·其二
作者：陈恭尹
朝代：清
体裁：七言绝句

西畴螟螣不成禾，南海先秋己自波。莫讶送君无好句，诗怀枯寂比人多。
送王子觐归都门
作者：陈恭尹
朝代：清
体裁：七言律诗

北溟南海本同涛，万里遥游兴自豪。京辅旧家乔木古，清秋归路雁行高。携回勾漏丹砂颗，舞著虞廷黼绣袍。别后相思何处寄，郎星天上望劳劳。
送王立安偕若云叔琬诸昆弟还惠州
作者：陈恭尹
朝代：清
体裁：七言律诗

去来同是著莱衣，岂必兹行遂曰归。浦上鸳鸯频独宿，天边鸿雁且连飞。湖桥罢钓宵移棹，郡阁论文昼卷扉。病足渐堪驱策在，只应旬月暂相违。
送王立安归都门
作者：陈恭尹
朝代：清
体裁：古风

细雨乍过春花燃，金台归客扬金鞭。停鞭下马入揖我，虬须飞动东风前。长身玉面年殊少，直上彤墀应新诏。丈夫出处合有时，看尔昂藏岂常调。田盘山下好林皋，贤人隐处德星高。八龙二方侍左右，文若长文即尔曹。自到炎州供子职，省觐频年南复北。尊君五马驻罗浮，近复双旌向梁益。川南路比岭南深，便拟轻装度翠岑。命儿将父劳臣事，中路留家久客心。天涯此别期难定，聊作枯吟为君赠。千秋志业尔自期，白首蹉跎吾善病。
送王紫巘
作者：陈恭尹
朝代：清
体裁：五言律诗

岭头非久别，江上暂言归。六载还家梦，三冬游子衣。趋风兰桨健，过雪笋芽肥。会赴南溟约，还同老凤飞。
送王紫巘
作者：陈恭尹
朝代：清
体裁：五言律诗

频年伤远道，此别更难任。我守枯株老，君怀寸草心。采芝罗岳峭，钓鲤洞庭深。未有前期在，相思空好音。
送王紫诠使君观察川南兼以为寿
作者：陈恭尹
朝代：清
体裁：古风

箕尾出东隅，牛斗在其侧。如何分野内，燕越殊南北。与君隔万里，衰晚始相识。鸿飞与虬潜，事异中心得。君才具匡济，少小富学殖。方壮已为郎，纂修曾借职。雍容著作场，出入东西掖。禄养逮高年，公馀事登陟。家近盘山阳，子春有遗洫。青鞋结两耳，健足生八翼。一线天门开，三潭龙雾黑。长啸踏烟萝，高吟呵鬼蜮。虎穴亦偶眠，僧厨频寄食。越险倍骁腾，耽奇忘偪仄。细写北岳真，传之子卿墨。九重有眷命，五马来南国。始至合江楼，溪山似能忆。丰鳄涤胸怀，罗浮在封域。时当废弛后，万绪纷如织。公事有期程，案牍常充塞。然膏继落晷，伏枕思嘉则。频年滋汗漫，一旦皆修饰。驱车四百峰，聊以适吾适。维时建子月，落木飞淅沥。野烧断复明，溪声浅犹激。南中冬向暖，雪下俄盈尺。煮茗斫层冰，题诗坐孤石。韵窄语有神，杯寒酒无力。夜宿就禅衣，朝行共山屐。兹山信奇秘，抱朴初来宅。近揖鲍使君，远招浮丘伯。三十二代仙，并注长生籍。家老野人黄，孙子真人白。相示有新铭，至理符玄易。遂造飞云巅，夜半光赫赫。初日上空濛，重昏顿昭晰。建亭名子日，用示丹砂的。至后一阳生，夜气中宵觌。大道本目前，世人自沉溺。真机一似握，百感无不寂。坦步任穷通，直心以行德。见义勇于为，与民共休息。宏才旋气化，远略销奸慝。干旌孑四郊，羔裘丝五緎。湖桥时命舫，郡阁频留客。风流古有人，文采今谁敌。席门寄穷巷，往往劳熊轼。唱和靡不同，篇章渐盈百。吾生丘壑志，赖以遣晨夕。内顾何所长，诸郎谬求益。去岁雨为灾，及秋更其剧。野吏古亭西，书斋寸苔积。一跌出不虞，右股几成躄。师资谅非据，造物来深责。卧疾十馀旬，至今犹怵惕。送君川之南，远想萦肝膈。洞庭四际天，巫峡双悬壁。扁舟溯浩渺，百丈行荆棘。白帝古高城，竹王旧疆域。仍当度泸水，葛相曾于役。使节此经临，所向皆名迹。边陲况少事，行迈多馀隙。妙笔发幽妍，闲心恣摹画。文章自千古，物色增高格。西蜀宦游人，杜陆为巨擘。花溪与剑南，鼎足看今昔。弱冠事远游，中岁聊停策。河汉一沿洄，衡庐常艺植。裹足太行西，北睇徒踧踖。峨嵋心所往，拟得同探索。药石更精奇，仙灵留采摘。兔丝下有苓，乌头小为荝。绝壑长空青，方流饶水碧。老态未龙钟，馀生况鸡肋。去志乃勃然，儿曹阻行色。今晨届弧矢，几日移旌戟。四座称万年，下民歌九罭。语别在须臾，重期莫能测。各为南北人，复作东西隔。人生感知己，握手殊悯默。何以赠仁言，高明尚柔克。
送王蒲衣采诗惠湖
作者：陈恭尹
朝代：清
体裁：五言律诗

树树熟离支，殊非远别时。新蝉湘子庙，初日海王祠。路记双江合，文犹八代衰。时无采风使，草野亦陈诗。
送王虹友归太仓
作者：陈恭尹
朝代：清
体裁：七言律诗

病中才一望容辉，岂谓残年便送归。作客只今多白眼，旧家何处问黄扉。岭头诗卷梅花瘦，吴下扁舟木叶稀。天路雁行飞已尽，羡君唯守钓鱼矶。
送王诚轩中书
作者：陈恭尹
朝代：清
体裁：七言律诗

小禺山舍倚城根，小种梅花别作村。僻地岂堪过使节，野人唯有扫柴门。初冬风雪回征棹，寸晷从容接晤言。岭表旧家乔木尽，后来桃李赖君繁。
送王都谏青岩还都
作者：陈恭尹
朝代：清
体裁：七言律诗

皇华六辔去雍容，花放梅关正暮冬。暂到天南罗凤鸟，却归朝右补山龙。名书于古无多让，谏草从今又几封。海表疮痍殊未起，好披民隐慰三农。
送石鉴禅师住匡庐
作者：陈恭尹
朝代：清
体裁：七言律诗

英英丰骨透眉棱，五老峰前作老僧。已悟心中无一法，却归林下演三乘。风摇冻壑闻冰解，水涨平湖见月升。回忆十年论剑夜，云泥今日隔千层。
送础尘至黄脊沙舟中复题三首
作者：陈恭尹
朝代：清

心似长条不自持，东风摇飏几千丝。六年舍下同吟地，一宿江头送远时。叶叶枝枝吹自东，乘潮西去更乘风。还如老马能千里，大笑舟中两老翁。南柳花飞北尚含，片帆杯酒且同酣。送君心比春风远，万里青青过赣南。
送础尘至黄脊沙舟中复题三首·其一
作者：陈恭尹
朝代：清
体裁：七言绝句

心似长条不自持，东风摇飏几千丝。六年舍下同吟地，一宿江头送远时。
送础尘至黄脊沙舟中复题三首·其三
作者：陈恭尹
朝代：清
体裁：七言绝句

南柳花飞北尚含，片帆杯酒且同酣。送君心比春风远，万里青青过赣南。
送础尘至黄脊沙舟中复题三首·其二
作者：陈恭尹
朝代：清
体裁：七言绝句

叶叶枝枝吹自东，乘潮西去更乘风。还如老马能千里，大笑舟中两老翁。
送离患上人住静惠州兼怀叶许山
作者：陈恭尹
朝代：清
体裁：五言律诗

众水各得月，月光元在天。道人无去住，临别莫悽然。暑气当船小，峰形入阁圆。因依贤地主，一定出何年。
送秦番禺子芳
作者：陈恭尹
朝代：清
体裁：七言律诗

龙角山高绛水清，循良真不愧家声。六年莅政人无讟，一旦言归泪满城。别浦有香流泽远，随身唯鹤去舟轻。白头闭户蓬蒿里，何日重瞻孑孑旌。
送秦钦文二首
作者：陈恭尹
朝代：清

作此无期别，其如我老何。云山三晋远，朋好五羊多。羽翮宜轩翥，圭璋在琢磨。年年来去雁，莫忘系书过。敢曰人伦鉴，居然国士风。超庭来杜甫，清论得王戎。学继河汾上，诗多越岭东。妙龄今若此，惭愧白头翁。
送秦钦文二首·其一
作者：陈恭尹
朝代：清
体裁：五言律诗

作此无期别，其如我老何。云山三晋远，朋好五羊多。羽翮宜轩翥，圭璋在琢磨。年年来去雁，莫忘系书过。
送秦钦文二首·其二
作者：陈恭尹
朝代：清
体裁：五言律诗

敢曰人伦鉴，居然国士风。超庭来杜甫，清论得王戎。学继河汾上，诗多越岭东。妙龄今若此，惭愧白头翁。
送程三水天翼内擢
作者：陈恭尹
朝代：清
体裁：七言律诗

操存不改旧书生，几载官衙饭菜羹。小郭自临三水上，十州同识独清名。俸钱每用填民歉，坐舫时因送客行。我从能言言不尽，口碑先已到神京。
送程周量起复入都
作者：陈恭尹
朝代：清
体裁：古风

英英江上云，浩浩江中水。水流日下云日高，与君离隔情如此。无钱沽酒赠君别，就君醉饮清歌发。庭前乍响金风初，碧树离离照新月。新月西飞向沧海，海中老蚌含光怪。珊瑚枝长犀有纹，南州之宝无君对。先君门下三千人，就中程子尝冠军。即今贤达每不乏，野人于汝偏情亲。二十年间如电扫，旧时游处今荒草。屈子能争日月光，王裒分守松楸老。人生出处各有宜，看君高步何崔嵬。神龙吐气首万物，大鹏整翮盘天池。往年被命颁新诏，千骑东方年最少。磨厓手勒泰山碑，把笔醉题尼父庙。昨者麻衣反南野，江上聚观群拥马。盛名往往动时人，及见恂恂一儒者。沧海终为百谷王，如君气度谁能量。从此一抔封已毕，报恩身健日偏长。
送程荆山归富平为其尊人寿二首
作者：陈恭尹
朝代：清

平生游未到秦川，每送秦人一黯然。四姓帝居雄自古，二崤关路险如天。河冰坚处行归骑，霜月圆时泊客船。不必更论南越橐，卷中曾补白华篇。源溪苓塞近何如，华子高栖善著书。归奉晨昏千里外，正当天地一阳初。罗浮大药光生鼎，太华晴峰雪照庐。自昔五陵游侠窟，送君临发重踟躇。
送程荆山归富平为其尊人寿二首·其一
作者：陈恭尹
朝代：清
体裁：七言律诗

平生游未到秦川，每送秦人一黯然。四姓帝居雄自古，二崤关路险如天。河冰坚处行归骑，霜月圆时泊客船。不必更论南越橐，卷中曾补白华篇。
送程荆山归富平为其尊人寿二首·其二
作者：陈恭尹
朝代：清
体裁：七言律诗

源溪苓塞近何如，华子高栖善著书。归奉晨昏千里外，正当天地一阳初。罗浮大药光生鼎，太华晴峰雪照庐。自昔五陵游侠窟，送君临发重踟躇。
送罗五湖
作者：陈恭尹
朝代：清
体裁：古风

与君初一揖，未语神先跃。磁石受金针，大小都不却。船头一尊酒，颇尽新知乐。秋风吹长棘，半载成乖各。匪伊动忍谋，苍天亦云虐。惓惓君子心，直可高云薄。君家在何所，巴水明西郭。才为此身累，不得耽丘壑。游踪遍西土，美政流南国。五马今何之，甘棠尚如昨。无因一出送，益我怀中恶。男儿事蓬矢，岂可辞芒屩。同行得良友，未足为寂寞。中州英贤地，大雅应有作。何时遗之音，愿附罗浮鹤。
送罗仲牧移家车陂
作者：陈恭尹
朝代：清
体裁：五言律诗

陂上家家好，清溪带绿筠。近闻诗社里，添汝白头人。门向何峰住，樽堪席地陈。太平遗曲在，为我拂龙唇。
送罗侍御闇园之凤城兼呈戢斋徐父母
作者：陈恭尹
朝代：清
体裁：七言律诗

时来车骑此雍容，岭徼梅开已暮冬。问俗偶行南海外，看花还就故人封。清川绕郭明双塔，古堞排云见五峰。想到都亭邀重客，琴声应复满临邛。
送翟五吉令宣城
作者：陈恭尹
朝代：清
体裁：七言律诗

江城如画昔曾游，君去双旌正及秋。百尺照心供奉水，一帘新雨谢公楼。地多文藻今维烈，山足茶梨晚始收。自有仁风扇浮俗，更看清誉满皇州。
送耿象翁
作者：陈恭尹
朝代：清
体裁：七言律诗

干旄将发粤王台，别思逢秋不易裁。当世几人能下士，惟公随地肯怜才。珠官异政他年最，薇省新花几度开。处处甘棠歌勿剪，有人重望使车来。
送胡绢庵宪长擢任楚藩
作者：陈恭尹
朝代：清
体裁：七言律诗

才见朝天息八驺，又闻恩命下炎陬。紫薇卿月临荆楚，棠树清风接岭头。千里溟濛沾旧雨，一帆轻便挂新秋。家庭且喜平安近，数日书邮是蓟州。
送胡韶先归南昌
作者：陈恭尹
朝代：清
体裁：古风

惆怅为此别，寸心安可言。如何相见来，落落三十年。长为贫贱不足恨，乾坤黯淡多烽烟。君生十七去乡井，楚粤东西共萍梗。阙下上书恒报罢，军中借箸无为省。碧血空传先世名，热肠已化寒灰冷。英雄失路欲谁投，不妨胡越亦同舟。世人安识徐元直，指心不为曹公谋。独将至性交良友，间复沉酣托杯酒。因事长留济物恩，活人每试回天手。岭南岭北千里中，人人皆道胡长公。贫贱之交常满座，挥金如土囊时空。浮生百年一倏忽，快意当前便须歇。丈夫非爱七尺躯，无人肯买千金骨。草堂新构西山西，东风三月花盈溪。秫田得岁酒方熟，童孙壮子行相携。天伦况复美群从，旧德日觉生光辉。忠臣之后世必大，浮云于我何为哉。薜萝带，芰荷衣。泪滴先公坟下土，三十三年游子归。
送茹子苍暂归会稽
作者：陈恭尹
朝代：清
体裁：七言律诗

擒文宿昔有高誉，曾策天人上玉除。海外未舒千里足，客中犹著五车书。恩存棠树诗常咏，寓共江城迹暂疏。本为丹砂求作宰，知君不厌岭南居。
送莫休倩英卓今
作者：陈恭尹
朝代：清
体裁：五言律诗

手持青竹杖，相送白云端。山里逢人少，君来作别难。乱泉侵宿梦，疏柳隔垂竿。舍此空归去，重期能不叹。
送董无休归会稽歌二首·其一
作者：陈恭尹
朝代：清
体裁：古风

奈何别，感予悲，思昔与君初相知。我之北，君在南，解君之策策两骖。我之南，君将北，我马玄黄不如昔。五羊城东百尺浪，欲送归人行不得。行不得，为君歌。风乎谷中，云乎山阿。雷入于地，雨伏于河。风云雷雨飒然合，下天上地为滂沱。云摇雨散西风好，愿君且向山阴道。南北分飞自偶然，丈夫不受炎洲老。
送董无休归会稽歌二首·其二
作者：陈恭尹
朝代：清
体裁：古风

江水秋以洚，关河上西而风。翼翼之篷，我友于东。东何归，归会稽。稽山阳，稻与粱。稽山背，蒿与艾。何以赠君赠自爱。独女不嫁邻儿大，欲往从之慎其对。
送蒋莘田大参之任河南提学五首
作者：陈恭尹
朝代：清

珠江甘雨晓来收，五两轻风引使舟。父老夹衢齐下拜，福星从此又中州。暑风泥雨遍城闉，多少无家太息人。亲为遗黎寻旧屋，绿萝坡上驻车轮。半为民舍半为兵，箕帚刀锥日有争。犹识汉廷强项在，八旗低首避骢行。昔时荒草接城东，今日弦歌满郭中。三十六年兵燹后，赖公重启太平风。连开书院育人文，南海宫墙气象新。曾是童年灯火地，门前桃李两重春。
送蒋莘田大参之任河南提学五首·其一
作者：陈恭尹
朝代：清
体裁：七言绝句

珠江甘雨晓来收，五两轻风引使舟。父老夹衢齐下拜，福星从此又中州。
送蒋莘田大参之任河南提学五首·其三
作者：陈恭尹
朝代：清
体裁：七言绝句

半为民舍半为兵，箕帚刀锥日有争。犹识汉廷强项在，八旗低首避骢行。
送蒋莘田大参之任河南提学五首·其二
作者：陈恭尹
朝代：清
体裁：七言绝句

暑风泥雨遍城闉，多少无家太息人。亲为遗黎寻旧屋，绿萝坡上驻车轮。
送蒋莘田大参之任河南提学五首·其五
作者：陈恭尹
朝代：清
体裁：七言绝句

连开书院育人文，南海宫墙气象新。曾是童年灯火地，门前桃李两重春。
送蒋莘田大参之任河南提学五首·其四
作者：陈恭尹
朝代：清
体裁：七言绝句

昔时荒草接城东，今日弦歌满郭中。三十六年兵燹后，赖公重启太平风。
送蓝公漪
作者：陈恭尹
朝代：清
体裁：五言律诗

珠海三为别，相知廿载来。发添无限雪，心共不然灰。老脚寰中遍，新诗酒后裁。时难游不得，归梦北窗开。
送蓝公漪归闽中
作者：陈恭尹
朝代：清
体裁：古风

冬春积阴雨，十旬三见日。城阙为泥涂，凄风闭寒室。居人屡兴叹，况子犹孤客。卧起逆旅中，图书满筐箧。抚剑一高歌，长江浩萧瑟。仆本蓬蒿士，岁月时一出。爱君美词翰，过读常促膝。如何倦飞羽，更问闽山辙。东道阻且深，相思隔浮岳。有亲在白头，留子终无术。何以送将归，独有江南橘。
送蔡亦介归博罗
作者：陈恭尹
朝代：清
体裁：五言律诗

归去罗阳水，千峰是故庐。但令耕有地，休念出无车。浊酒三秋后，闲身百战馀。亲前犹孺子，更读圯桥书。
送蔡尚之之琼州读书其兄肇之官舍
作者：陈恭尹
朝代：清
体裁：七言律诗

弟兄琴砚久相依，复向官斋共掩扉。春草池塘他夕梦，北风鸿雁一行飞。香株有胆堪充佩，椰子无心足慰饥。莫谓海天南尽处，海公人物古来稀。
送蔡汉长之官泷西二首
作者：陈恭尹
朝代：清

吾侪何必叹离居，一札新传最起予。南北异邦为政处，弟兄同日拜恩初。邑当海徼方游刃，地僻山中好著书。泷水东流三百里，君诗容易到乡闾。干将雄气迥难干，莫谓师儒是素餐。骐骥取途须待饱，蛟龙为雨贵能蟠。百年况味尝应遍，万里曾行眼亦宽。入道久知无别诀，半安随处总安安。
送蔡汉长之官泷西二首·其一
作者：陈恭尹
朝代：清
体裁：七言律诗

吾侪何必叹离居，一札新传最起予。南北异邦为政处，弟兄同日拜恩初。邑当海徼方游刃，地僻山中好著书。泷水东流三百里，君诗容易到乡闾。
送蔡汉长之官泷西二首·其二
作者：陈恭尹
朝代：清
体裁：七言律诗

干将雄气迥难干，莫谓师儒是素餐。骐骥取途须待饱，蛟龙为雨贵能蟠。百年况味尝应遍，万里曾行眼亦宽。入道久知无别诀，半安随处总安安。
送蔡汉长入都
作者：陈恭尹
朝代：清
体裁：七言绝句

君去须登郭隗台，凭将杯酒酹荒苔。黄金骏骨招何日，赤汗龙驹只自来。
送蔡虞长之官大浦
作者：陈恭尹
朝代：清
体裁：五言律诗

薄禄东南远，潮阳古郡偏。虽云为养日，犹是读书年。小郭边闽地，连峰际海天。鹏飞知有以，官暇莫徒然。
送薛孝穆之乳源
作者：陈恭尹
朝代：清
体裁：七言律诗

罗浮游兴尚逡巡，又向云门寄旅身。归计渐于吴下近，山光多与楚南邻。箫韶合睹来仪鸟，钟乳偏宜服食人。地僻古贤希到此，赖君文采发扬新。
送袁密山归平乐三首
作者：陈恭尹
朝代：清

东来言送故人轺，一岁维舟得此朝。同是挂帆分两地，西行人迩北人遥。年来敛尽旧锋棱，寓客门前冷似冰。住久不知君是客，雪山如对坐禅僧。桂江山水极雕锼，奇峭参天带急流。便欲束装从此去，唱酬三月共扁舟。
送袁密山归平乐三首·其一
作者：陈恭尹
朝代：清
体裁：七言绝句

东来言送故人轺，一岁维舟得此朝。同是挂帆分两地，西行人迩北人遥。
送袁密山归平乐三首·其三
作者：陈恭尹
朝代：清
体裁：七言绝句

桂江山水极雕锼，奇峭参天带急流。便欲束装从此去，唱酬三月共扁舟。
送袁密山归平乐三首·其二
作者：陈恭尹
朝代：清
体裁：七言绝句

年来敛尽旧锋棱，寓客门前冷似冰。住久不知君是客，雪山如对坐禅僧。
送詹仙洲莫百川北上
作者：陈恭尹
朝代：清
体裁：七言律诗

数点寒梅渐报春，岭头北去雪花新。丰城并跃双龙剑，燕市同游两酒人。道有屈伸权在命，文无今古诀唯真。只须了却经生事，一第何常可救贫。
送詹意友之潮阳扶其父祖旅榇还闽二首
作者：陈恭尹
朝代：清

两世遗骸涨海边，首丘唯赖子孙贤。客来岭外三千里，泪滴棺前十二年。水木根源有此身，十年泉路不知春。看君近泪无乾土，自有连舟解赠人。
送詹意友之潮阳扶其父祖旅榇还闽二首·其一
作者：陈恭尹
朝代：清
体裁：七言绝句

两世遗骸涨海边，首丘唯赖子孙贤。客来岭外三千里，泪滴棺前十二年。
送詹意友之潮阳扶其父祖旅榇还闽二首·其二
作者：陈恭尹
朝代：清
体裁：七言绝句

水木根源有此身，十年泉路不知春。看君近泪无乾土，自有连舟解赠人。
送谭天水入燕
作者：陈恭尹
朝代：清
体裁：七言律诗

天涯到日岁方新，草嫩郊原渐少尘。官路听鸡行落月，帝城骑马作闲人。冰簪屋霤玲珑晓，雪照宫桃婀娜春。虽有故交为侍从，马卿能赋不妨贫。
送谭天水入闽
作者：陈恭尹
朝代：清
体裁：古风

蓝关秋高草色黄，清溪枫落兼微霜。去棹萧萧荻花下，念君可是徒然者。周郎千骑三山东，画堂邀客飞银骢。折铛故鼎尚有耳，老夫岂不闻高风。风尘意气望相识，何况与君心莫逆。心莫逆，吹笙竽。见故人，乐何如。
送赵秋谷之潮州
作者：陈恭尹
朝代：清
体裁：古风

半月五羊城，紫梅开尚浅。何以乐新知，青尊共游衍。良俦唯二三，美酝无沈湎。时寻广莫野，或命岢峨艑。古寺搜碑遗，清溪候潮转。悠然发长啸，倏尔飞雄辩。归来读君诗，烛下终长卷。如有神物凭，顿使心目展。东海与泰山，真形入裁剪。人言之子傲，我独钦其善。群惊叶县龙，信有蜀州犬。性情虽各适，去取良无舛。倘君非不狂，即我狂难免。寒冬为此别，宿约诚须践。昌黎驱鳄地，风教今重阐。首路指龙川，君家旧疆畎。怀古一沈吟，新篇会非鲜。引领望归艎，芳郊及春饯。
送连双河之增城赴冉侯平川罗浮之约兼怀张菊水二首
作者：陈恭尹
朝代：清

四百名峰日日春，重阳天气似秋新。都亭作客逢邛令，桂酒邀欢有蜀人。辟谷正须云母粉，救时真现宰官身。菊坡旧菊今芜绝，拟及花时一问津。去年倚棹正残荷，羚峡珠江得数过。相识白头差恨晚，论交尘世本无多。谈深永夜杯盘冷，学到忘筌气象和。此去罗浮成大药，野人无复紫芝歌。
送连双河之增城赴冉侯平川罗浮之约兼怀张菊水二首·其一
作者：陈恭尹
朝代：清
体裁：七言律诗

四百名峰日日春，重阳天气似秋新。都亭作客逢邛令，桂酒邀欢有蜀人。辟谷正须云母粉，救时真现宰官身。菊坡旧菊今芜绝，拟及花时一问津。
送连双河之增城赴冉侯平川罗浮之约兼怀张菊水二首·其二
作者：陈恭尹
朝代：清
体裁：七言律诗

去年倚棹正残荷，羚峡珠江得数过。相识白头差恨晚，论交尘世本无多。谈深永夜杯盘冷，学到忘筌气象和。此去罗浮成大药，野人无复紫芝歌。
送郑子源之香山二首
作者：陈恭尹
朝代：清

上林桃子洛阳梨，更向增城问荔支。海内知君行欲遍，卷中多有故人诗。荔枝花事未曾阑，作赋相如客倍闲。好去临邛寻令尹，横琴山在海中间。
送郑子源之香山二首·其一
作者：陈恭尹
朝代：清
体裁：诗

上林桃子洛阳梨，更向增城问荔支。海内知君行欲遍，卷中多有故人诗。
送郑子源之香山二首·其二
作者：陈恭尹
朝代：清
体裁：七言绝句

荔枝花事未曾阑，作赋相如客倍闲。好去临邛寻令尹，横琴山在海中间。
送郑珠江还都二首
作者：陈恭尹
朝代：清

岭头秋始至，江上叶先飞。送子如流水，朝宗是所归。中途迎驿吏，到日换寒衣。积雪金门外，吟诗亦掩扉。告归逾一纪，负土又云春。至行推吾党，离心况故人。绿尊连夜月，青简立言身。努力方强壮，无忘论著新。
送郑珠江还都二首·其一
作者：陈恭尹
朝代：清
体裁：五言律诗

岭头秋始至，江上叶先飞。送子如流水，朝宗是所归。中途迎驿吏，到日换寒衣。积雪金门外，吟诗亦掩扉。
送郑珠江还都二首·其二
作者：陈恭尹
朝代：清
体裁：五言律诗

告归逾一纪，负土又云春。至行推吾党，离心况故人。绿尊连夜月，青简立言身。努力方强壮，无忘论著新。
送郭皋旭归当湖
作者：陈恭尹
朝代：清
体裁：古风

白日欲尽东方高，寒云黯黯天风号。故人束装已逾月，欲发不发心劳劳。北登大庾阻舟楫，西瞻郁水多旌旄。同人饯送每不及，各自掩户依蓬蒿。孤帆明发挂珠海，赋诗我独含霜毫。往时有句用不得，昨日事势非前朝。夫子文章擅时誉，千金挥洒真人豪。尽披肝胆与时辈，每思羽翼乘烟涛。曷不归飞向林皋，岸花三月湖水阔。为君把钓连巨鳌，请君酌酒倾葡萄。青天会得开老眼，绿鬓应须减二毛。
送钟横塘
作者：陈恭尹
朝代：清
体裁：七言绝句

昨来倚杖立秋风，白发丹颜一老翁。今日送君难复绘，衰颜新减几分红。
送钱目天
作者：陈恭尹
朝代：清
体裁：五言律诗

度岭三年客，归心四月天。别离良未易，须鬓况苍然。古笔追秦汉，深杯得圣贤。似君何不可，高咏满吴船。
送陆英德之官云州且以为寿
作者：陈恭尹
朝代：清
体裁：古风

英州三百里，处处石如云。何事云州去，清猿夜夜闻。砂从勾漏得，路到岭头分。别后思仁政，梅花是使君。
送陈人白王问溪归琼州
作者：陈恭尹
朝代：清
体裁：七言律诗

送君归去不胜情，共国犹悬两月程。黎母山前开晚照，苏公楼外正秋清。槟榔过雨垂空地，玳瑁乘潮上古城。到日从容问耆旧，为予再拜海先生。
送陈六箴州佐摄篆永安
作者：陈恭尹
朝代：清
体裁：七言律诗

宦途难得是闲身，暂借弦歌百里春。僻县最为无事地，深山仍作著书人。蛮夷大长龙川迩，春睡先生鹤观邻。往迹未应无慨叹，新诗遥为阿兄陈。
送陈大涉还长沙
作者：陈恭尹
朝代：清
体裁：古风

我衰日闭户，况兹炎暑时。偶然步林竹，小卧园东陲。有客来叩门，童子例云辞。醒来见名剌，客远不及追。寻君就旅次，兼读所贻诗。如睹渥洼龙，神骨森权奇。如运成风斤，挥斥罔不宜。忆昔少壮年，君乡曾久羁。徘徊上衡岳，沿溯越湘漓。潭州多遗逸，唱咏夕忘疲。日月不相俟，烽烟中间之。屈指四十载，存者皆孙枝。君来何所闻，欣欣如见思。老马纵识途，筋力已不支。何以赠君言，良时今在兹。
送陈季长归福州
作者：陈恭尹
朝代：清
体裁：七言律诗

丹枫夹路引青翰，霜后澄江亦自澜。十载独行珠海渺，一家归计雪峰寒。将雏彩凤飞何急，避弋冥鸿见渐难。从此溪山发奇思，新篇须满故人看。
送陈嵩山观察之任凉庄四首
作者：陈恭尹
朝代：清

玉门关外草萧萧，万里凉州路未遥。莫道书生无燕颔，边人今识汉班超。曾于桑梓立奇功，一策全教寇技穷。此去更搜囊底智，希文兵甲在胸中。海不扬波蜃气平，十年南徼赖澄清。九重拊髀方西顾，未遣荆州髀肉生。丝丝春雨越王台，别思如云黯不开。白首尚堪扶杖在，路傍重待节旄来。
送陈嵩山观察之任凉庄四首·其一
作者：陈恭尹
朝代：清
体裁：七言绝句

玉门关外草萧萧，万里凉州路未遥。莫道书生无燕颔，边人今识汉班超。
送陈嵩山观察之任凉庄四首·其三
作者：陈恭尹
朝代：清
体裁：七言绝句

海不扬波蜃气平，十年南徼赖澄清。九重拊髀方西顾，未遣荆州髀肉生。
送陈嵩山观察之任凉庄四首·其二
作者：陈恭尹
朝代：清
体裁：七言绝句

曾于桑梓立奇功，一策全教寇技穷。此去更搜囊底智，希文兵甲在胸中。
送陈嵩山观察之任凉庄四首·其四
作者：陈恭尹
朝代：清
体裁：七言绝句

丝丝春雨越王台，别思如云黯不开。白首尚堪扶杖在，路傍重待节旄来。
送陈嵩山观察赉捧入都
作者：陈恭尹
朝代：清
体裁：七言律诗

万年枝上啭春莺，献寿年年万国情。建节去为朝集使，请缨曾是弃繻生。宫门玉漏花中听，驿路银鞍雪里行。功在旗常人共识，且将吟咏答升平。
送陈生洲之楚
作者：陈恭尹
朝代：清
体裁：七言律诗

庾关南北路非赊，作客无妨阅岁华。珠海夜灯飞竹叶，罗浮明月梦梅花。一毛是凤知文采，三世乘骢识故家。西去洞庭秋渺渺，伊人从此咏蒹葭。
送陈省齐学宪复命还都便道归武昌省觐
作者：陈恭尹
朝代：清
体裁：七言律诗

三吹鹤曲进离杯，岐路西风鹢首催。游子欲为春草报，乡人争看使星回。文章后劲诸郎得，桃李新花百粤开。且向鹤楼娱鹤发，九天不久鹤书来。
送陈范求奉尊人季长旅榇归闽二首
作者：陈恭尹
朝代：清

旅榇初归岭外云，十年泉下作修文。不须更近要离冢，高士峰边好卜坟。久奉晨昏遂寄居，乡园今始赋归欤。临岐赠我难为报，一束遗编是父书。
送陈范求奉尊人季长旅榇归闽二首·其一
作者：陈恭尹
朝代：清
体裁：七言绝句

旅榇初归岭外云，十年泉下作修文。不须更近要离冢，高士峰边好卜坟。
送陈范求奉尊人季长旅榇归闽二首·其二
作者：陈恭尹
朝代：清
体裁：七言绝句

久奉晨昏遂寄居，乡园今始赋归欤。临岐赠我难为报，一束遗编是父书。
送陈郡侯飏言
作者：陈恭尹
朝代：清
体裁：七言律诗

宝玉从来号此乡，臣心如水照穹苍。政闲只有围棋客，官罢兼无养鹤粮。颍守到时神爵集，陶公归日菊花黄。翳桑不少重生者，泣送江边几万行。
送陶虎侯二首
作者：陈恭尹
朝代：清

昨夜明河澹欲流，纤纤凉月报新秋。似君七夕天南路，牛女星边一叶舟。三十闲身百战馀，新诗唯有问樵渔。赠君此别如何道，饱看名山胜读书。
送陶虎侯二首·其一
作者：陈恭尹
朝代：清
体裁：七言绝句

昨夜明河澹欲流，纤纤凉月报新秋。似君七夕天南路，牛女星边一叶舟。
送陶虎侯二首·其二
作者：陈恭尹
朝代：清
体裁：七言绝句

三十闲身百战馀，新诗唯有问樵渔。赠君此别如何道，饱看名山胜读书。
送雁
作者：陈恭尹
朝代：清
体裁：七言律诗

数声嘹呖起汀沙，乱点晴空暮影斜。六翮欲冲辽海雪，一行先别岭南花。但令处处无飞缴，莫恨年年不到家。荇叶芦芽春渐遍，无穷烟水在天涯。
送雪公归耕苍梧歌
作者：陈恭尹
朝代：清
体裁：古风

苍鹰六翮不上天，化为春鸠啄人田。壮士有力不搏虎，两角肥牛耕瘠土。毛摧羽落君莫叹，龙屈蛇伸自终古。送君耕，耕何所。上有苍梧之深山，下有牂牁之长浦。浦下山田田上墅，荷锸来归日当午。曲枕右肱树左股，万事不理望膏雨。
送霍友山省觐春州
作者：陈恭尹
朝代：清
体裁：七言律诗

舟入卢溪秋已分，西风吹叶落纷纷。清波倚棹人如玉，中路看山石似云。衣彩每同昆弟舞，学诗兼与及门闻。春州引望崆峒近，鸣和天边鹤一群。
送顾天石兄弟归无锡次其元韵
作者：陈恭尹
朝代：清
体裁：七言律诗

细风寒雨尚支筇，送尔归舟在客踪。天际一行飞北雁，斗间双举气如龙。依依欲赠亭前柳，落落谁歌涧底松。所惜挂帆期太促，不能杯酒更从容。
送顾瑞长司教澄迈
作者：陈恭尹
朝代：清
体裁：七言律诗

去岁龙门点额回，鱼笺寄我报难裁。尚悬白璧连城价，今见珠厓绛帐开。海国晴空标五指，郡山回首望三台。天池自是鲲鹏地，看尔抟风击浪才。
送额子美
作者：陈恭尹
朝代：清
体裁：七言律诗

西江计日发星轺，南岭梅花白玉条。万里归心臣母老，十年从事主恩饶。河冰渐泮宜烹鲤，塞草初青好射雕。况是天伦多乐事，彩衣相对且逍遥。
送饶侍御石帆
作者：陈恭尹
朝代：清
体裁：古风

玉骢踏尽天南路，更挂征帆向何处。林木还留海燕巢，归人却背秋鸿去。飞云飞叶满前山，和月和霜度庾关。庾关北下乡园迩，五老香炉相对起。荷锄且作种瓜人，铁面人知真御史。一疏曾令死者生，又令生者心为死。西风寒，山酒旨。捧离觞，酌君子。灵蛇有珠蛟有泪，愿借丰城三尺水，报恩报仇报知己。
送马仲融之粤西
作者：陈恭尹
朝代：清
体裁：五言律诗

天际万重滩，滩边万仞山。山风吹落叶，只在客船间。多难晦冥日，少年离别颜。倚闾方白发，莫不看刀环。
送高少府
作者：陈恭尹
朝代：清
体裁：七言律诗

板舆遥向帝都回，远送于南彩鹢开。秋月上弦沧海外，西风行部峡山来。雁行比翼排霄汉，菊蕊延年入寿杯。白首狂歌杜陵老，题诗唯羡达夫才。
送高谡园廷评
作者：陈恭尹
朝代：清
体裁：七言律诗

桂江犹带劫馀灰，主试深烦作赋才。麋鹿竹边骑马过，鹧鸪声里放船回。逢人便问端溪石，作客徒登赵尉台。不得留君到初夏，枝头红荔正花开。
送魏和公归宁都
作者：陈恭尹
朝代：清
体裁：七言律诗

隔年相见即依依，知尔全家住翠微。穷海访人兵后去，孤身携剑雪中归。滩平横浦寒流浅，枫照淩江晚叶稀。贫贱别离那可道，寸心遥与片帆飞。
送魏善伯之潮州
作者：陈恭尹
朝代：清
体裁：七言律诗

岭头秋尽枉高车，便向潮阳应辟书。行迹欲同沙塞雁，文章应走恶溪鱼。中宵剪烛论心地，十载传缄识面初。幸是英豪为共事，故人无复叹离居。
送黄兰偶暂归金陵即同王川南入蜀次见赠元韵
作者：陈恭尹
朝代：清
体裁：七言律诗

少长曾闻上巳游，十年节序叹如流。东风又绿王孙草，别酒重开赵尉楼。扇枕归心当永夏，挂帆行色近清秋。川南使者今词伯，入峡猿声不用愁。
送黄文宗复命还朝
作者：陈恭尹
朝代：清
体裁：七言律诗

使节将归不可留，文星三载在炎州。汪洋叔度波千顷，皎洁元规月一楼。天上棘槐虚左待，南中桃李计期收。独惭萧相门前客，数亩瓜田共白头。
送黄畏斋
作者：陈恭尹
朝代：清
体裁：七言律诗

燕返鸿归各是家，寻常来去未云赊。犹悬燕市千金价，已种河阳百里花。别浦有人歌恺悌，大才无梦寄烟霞。由来老骥能先路，莫向东风惜鬓华。
送黎方回归耕罗浮二首
作者：陈恭尹
朝代：清

先世诗篇刻已成，罗浮归去好躬耕。知君幽意无终极，更向丹崖自勒铭。丰啬从来理必均，况于取义与成仁。舍生已是前人事，应将长生与后人。
送黎方回归耕罗浮二首·其一
作者：陈恭尹
朝代：清
体裁：七言绝句

先世诗篇刻已成，罗浮归去好躬耕。知君幽意无终极，更向丹崖自勒铭。
送黎方回归耕罗浮二首·其二
作者：陈恭尹
朝代：清
体裁：七言绝句

丰啬从来理必均，况于取义与成仁。舍生已是前人事，应将长生与后人。
送龚蘅圃驾部还都
作者：陈恭尹
朝代：清
体裁：七言律诗

舟楫今辞粤海春，南来旌节古谁伦。陆生岂是求金使，汲黯甘为发粟臣。义足荣身从况瘁，力能益国任家贫。吾侪一笑堪相别，无数江边洒泪人。
送龚雨亭给谏赴都门
作者：陈恭尹
朝代：清
体裁：七言律诗

朝天车马去粼粼，相送江头已暮春。补衮仲山初拜命，舞衣莱子又违亲。他方士庶思廉吏，今日风裁倚直臣。归到朝端秋正好，凤鸣应得慰吾人。
邑中同人招饮西山草堂即事
作者：陈恭尹
朝代：清
体裁：七言律诗

名园重得聚英豪，暑月杯盘敢告劳。匝水松阴铺地阔，出墙山色带城高。时光老去深知惜，笔砚愁来渐懒操。同是少年吟啸地，新霜看上鬓边毛。
郊行
作者：陈恭尹
朝代：清
体裁：五言律诗

春郊一尊酒，且以乐朝昏。远水澄珠寺，遥峰闭石门。鼓鼙莺语地，烽火杏红村。短鬓丝将遍，能销几处魂。
醉夜
作者：陈恭尹
朝代：清
体裁：五言律诗

黄云峰外雨，雨后别山公。客醉溪桥滑，人归夜火红。旅魂思北首，病骨入西风。长叹厓门上，明朝路又东。
重别方蒙章
作者：陈恭尹
朝代：清
体裁：五言律诗

已分离居久，今知未果行。重为江上别，得尽故人情。吏道时来杂，民风日以争。不贪洵可宝，之子有平生。
重阳前二日李尚卿孝廉过坐晚成堂月下小饮同钟裴仙处士侄汝侯二儿赣励同赋
作者：陈恭尹
朝代：清
体裁：七言律诗

一杯留子坐更前，沙饭藜羹亦畅然。节到重阳犹二日，人归万里是经年。疏篱问菊方抽蕊，新月窥池欲上弦。莫笑白头狂喜甚，从来风雅贵薪传。
重阳前五日高中含司马招同刘卓崖主考屈四会凤山张广宁鹤洲杨阳春止庵钱茂名蔗山张翁源泰亭高东莞菉园田英德克五雅集云半阁时闱事初竣
作者：陈恭尹
朝代：清
体裁：七言律诗

使车高盖总能来，云里轩窗俯粤台。秋水满前人自照，碧天无际雁初回。酒边赤叶迎风醉，阁后黄花傍节开。白首疏狂虚授简，愧无诗句可追陪。
金凤花
作者：陈恭尹
朝代：清
体裁：七言律诗

竹实离离未可招，人间何处有箫韶。暂为赤帜迎炎帝，忽现奇花立绛霄。金羽两行承燕颔，珠光几点缀鸡翘。南中凤德无衰日，不必贞松独后凋。
金长源户部见访
作者：陈恭尹
朝代：清
体裁：七言律诗

郭东旌旆枉高轩，野老惊看满薜门。龙节共瞻天使重，虎头人识父风存。无涯海岸沾新润，勿剪甘棠长旧根。北望金台宜一拜，尊君相救有仁言。
钜鹿公主歌辞
作者：陈恭尹
朝代：清
体裁：乐府曲辞

官家出游乘驷驖，毳殿连房象宫阙。殿前女子持绛节，手弹琵琶颜照雪。中宫西宫同羽猎，何以知之双鬟结。
钟纯臣广州寓斋赏牡丹作
作者：陈恭尹
朝代：清
体裁：七言律诗

自是群芳第一流，谁移嘉卉到炎洲。明霞剪出千重瓣，紫玉堆成十二楼。仙子未堪同淖约，化工何必太雕锼。经旬宴赏犹能好，欲笑芙蓉不耐秋。
钱
作者：陈恭尹
朝代：清
体裁：七言律诗

因成形自洪炉里，冷处来希热处过。贫士橐中千日计，五侯筵上一时歌。写将妙质传圆月，别出新裁付小荷。只用上边三四字，从来深愧读书多。
钱太常葭湄以半舫诗索和次韵四首兼以送之
作者：陈恭尹
朝代：清

帝城谁道一舟横，真信神州绕大瀛。夜壑有人移不得，臣心如水坐来清。拟窥天汉乘秋上，时讯金波带月行。知有商王三命在，巨川能济用无轻。倚槛依稀短棹横，世间随处得方瀛。伊人洄溯终何极，学海波澜只自清。一曲水仙琴里奏，片帆春雨梦中行。五湖东望家山近，范蠡扁舟异日轻。坳堂一芥亦堪横，此地遥连汉苑瀛。白舫青帘聊寄傲，帝风卿月共澄清。平居岂有乘桴叹，壮志唯期破浪行。笑散江滨老渔父，竹竿摇曳绿蓑轻。八月星槎一叶横，几人身得到东瀛。衡门枉驾深秋冷，高烛联诗永夜清。已化鹏风溟海上，却回龙节洞庭行。归装满载端溪石，陆贾南金自可轻。
钱太常葭湄以半舫诗索和次韵四首兼以送之·其一
作者：陈恭尹
朝代：清
体裁：七言律诗

帝城谁道一舟横，真信神州绕大瀛。夜壑有人移不得，臣心如水坐来清。拟窥天汉乘秋上，时讯金波带月行。知有商王三命在，巨川能济用无轻。
钱太常葭湄以半舫诗索和次韵四首兼以送之·其三
作者：陈恭尹
朝代：清
体裁：七言律诗

坳堂一芥亦堪横，此地遥连汉苑瀛。白舫青帘聊寄傲，帝风卿月共澄清。平居岂有乘桴叹，壮志唯期破浪行。笑散江滨老渔父，竹竿摇曳绿蓑轻。
钱太常葭湄以半舫诗索和次韵四首兼以送之·其二
作者：陈恭尹
朝代：清
体裁：七言律诗

倚槛依稀短棹横，世间随处得方瀛。伊人洄溯终何极，学海波澜只自清。一曲水仙琴里奏，片帆春雨梦中行。五湖东望家山近，范蠡扁舟异日轻。
钱太常葭湄以半舫诗索和次韵四首兼以送之·其四
作者：陈恭尹
朝代：清
体裁：七言律诗

八月星槎一叶横，几人身得到东瀛。衡门枉驾深秋冷，高烛联诗永夜清。已化鹏风溟海上，却回龙节洞庭行。归装满载端溪石，陆贾南金自可轻。
铙歌
作者：陈恭尹
朝代：清

地北天南尽版图，幅员方广古来无。太平只在修文德，枢府临边是大儒。两戒河山未易谙，汉关秦塞剩空谈。而今声教通穷北，天下边防却在南。西水源从六诏开，东方潮自大鹏来。南标汉界铜为柱，北纪侯封岭是台。沥湖南北草青青，新筑湖桥过射亭。宝月台边弓似月，七星岩下剑如星。中天悬月照龙旗，战士连营战马肥。犹带征闽功伐在，南蛮谁复抗天威。花县新开拟筑城，百峰山下久屯兵。居人不掩柴扉卧，舟子无烦蒯剑行。粤海关开海舶过，渔人生计只渔蓑。从今不用愁饥馁，鱼课承恩减已多。火种刀耕只任天，峒瑶安处堠无烟。都人总计堆花酒，斗米年来五十钱。海不扬波万国通，三吴闽浙各乘风。盛时不贵珍奇物，彝舶无多到粤中。碧眼番彝剑在襟，百年贡市海门深。逢人不作中华拜，脱帽为恭自掩心。铜鼓千峰击浪鸣，十帆过角九帆倾。军中胜算饶奇道，潭滘新开近且平。广济桥新跨鳄溪，晴波千丈落虹蜺。丰碑深勒蛟龙字，多少行人驻马蹄。汉法由来重五铢，粤南铜少未开炉。频年鼓铸民称便，村店非钱酒不沽。淮海盐坚物不胜，广盐力薄却相能。赣关近复通南引，独有湖南怨未曾。九真方域亦南隅，风雨虽同政化殊。只隔分茅重岭外，连年粟米贵如珠。大虎门东海共天，承平不废耀戈船。楚烽昨月传双羽，五岭南边只晏眠。争先人愿睹云星，好士名高彻四溟。节钺古来称独坐，草茅今日见分庭。凝寒天地一阳新，几树梅花独得春。报答升平无可祝，辕门唯有献诗人。
铙歌·其一
作者：陈恭尹
朝代：清
体裁：七言绝句

地北天南尽版图，幅员方广古来无。太平只在修文德，枢府临边是大儒。
铙歌·其七
作者：陈恭尹
朝代：清
体裁：七言绝句

粤海关开海舶过，渔人生计只渔蓑。从今不用愁饥馁，鱼课承恩减已多。
铙歌·其三
作者：陈恭尹
朝代：清
体裁：七言绝句

西水源从六诏开，东方潮自大鹏来。南标汉界铜为柱，北纪侯封岭是台。
铙歌·其九
作者：陈恭尹
朝代：清
体裁：七言绝句

海不扬波万国通，三吴闽浙各乘风。盛时不贵珍奇物，彝舶无多到粤中。
铙歌·其二
作者：陈恭尹
朝代：清
体裁：七言绝句

两戒河山未易谙，汉关秦塞剩空谈。而今声教通穷北，天下边防却在南。
铙歌·其五
作者：陈恭尹
朝代：清
体裁：七言绝句

中天悬月照龙旗，战士连营战马肥。犹带征闽功伐在，南蛮谁复抗天威。
铙歌·其八
作者：陈恭尹
朝代：清
体裁：七言绝句

火种刀耕只任天，峒瑶安处堠无烟。都人总计堆花酒，斗米年来五十钱。
铙歌·其六
作者：陈恭尹
朝代：清
体裁：七言绝句

花县新开拟筑城，百峰山下久屯兵。居人不掩柴扉卧，舟子无烦蒯剑行。
铙歌·其十
作者：陈恭尹
朝代：清
体裁：七言绝句

碧眼番彝剑在襟，百年贡市海门深。逢人不作中华拜，脱帽为恭自掩心。
铙歌·其十一
作者：陈恭尹
朝代：清
体裁：七言绝句

铜鼓千峰击浪鸣，十帆过角九帆倾。军中胜算饶奇道，潭滘新开近且平。
铙歌·其十七
作者：陈恭尹
朝代：清
体裁：七言绝句

争先人愿睹云星，好士名高彻四溟。节钺古来称独坐，草茅今日见分庭。
铙歌·其十三
作者：陈恭尹
朝代：清
体裁：七言绝句

汉法由来重五铢，粤南铜少未开炉。频年鼓铸民称便，村店非钱酒不沽。
铙歌·其十二
作者：陈恭尹
朝代：清
体裁：七言绝句

广济桥新跨鳄溪，晴波千丈落虹蜺。丰碑深勒蛟龙字，多少行人驻马蹄。
铙歌·其十五
作者：陈恭尹
朝代：清
体裁：七言绝句

九真方域亦南隅，风雨虽同政化殊。只隔分茅重岭外，连年粟米贵如珠。
铙歌·其十八
作者：陈恭尹
朝代：清
体裁：七言绝句

凝寒天地一阳新，几树梅花独得春。报答升平无可祝，辕门唯有献诗人。
铙歌·其十六
作者：陈恭尹
朝代：清
体裁：七言绝句

大虎门东海共天，承平不废耀戈船。楚烽昨月传双羽，五岭南边只晏眠。
铙歌·其十四
作者：陈恭尹
朝代：清
体裁：七言绝句

淮海盐坚物不胜，广盐力薄却相能。赣关近复通南引，独有湖南怨未曾。
铙歌·其四
作者：陈恭尹
朝代：清
体裁：七言绝句

沥湖南北草青青，新筑湖桥过射亭。宝月台边弓似月，七星岩下剑如星。
铜瓶
作者：陈恭尹
朝代：清
体裁：五言律诗

铜瓶依石井，朝日辘轳声。渴酒山人卧，浇花稚子行。新凉苏膈窍，古碧注清盈。一饮消愁疾，裁诗应口成。
锦屏风
作者：陈恭尹
朝代：清
体裁：七言律诗

蒙茸偏得惠风吹，不是花奇叶自奇。满架锦云浮紫蕊，一屏春色绽青丝。竹来小径光先到，客近疏篱主自知。若比海棠差有幸，当年曾入杜陵诗。
锦岩先祠有梅一树春将半犹盛花在粤中为希有与巨川俊斯咏之
作者：陈恭尹
朝代：清
体裁：七言律诗

桃时杏日各争开，何意林中尚见梅。密叶已兼青子出，数花如待主人来。枝横自昔难为咏，头白而今不用催。应惜和羹才未尽，先公祠下与徘徊。
锦岩西庵同又札巨川俊斯汝侯
作者：陈恭尹
朝代：清
体裁：五言律诗

西庵清绝处，一榻可栖禅。石占闲房地，云过峭壁天。只疑居邃谷，岂似在郊廛。不待诸天供，千花红欲燃。
锦石歌为梁药亭赋
作者：陈恭尹
朝代：清
体裁：古风

梁生昨日归自吴，手中满把骊龙珠。玉盘静注天华水，落手光芒水中起。或如初日生鸿濛，或如淡月沉寒空。或如虎豹在大泽，昂首斑斑雾中出。或如骏马浴江湖，赭白连钱半有无。或如霜岸晓，逝水流云交缭绕。或如园林春，李桃花落凝锦茵。或如越王胆，甘之如饴看不厌。或如窦妇机，周回委曲盘五丝。或如远山暮天赤，或如断砌新苔碧。或如瘗玉尸血侵，或如古鼎丹砂蚀。方圆盈缺各异形，腹背廉隅非一色。谽谺窍穴具吐吞，浅淡深浓相照射。天地生物何太奇，神工鬼斧谁能为。或云星陨乃化石，此物前身是奎壁。不然锻鍊自女娲，补天馀力生精华。不然布阵逐诸葛，旌旆摇摇相掩夺。问君得之于何方，六合之县州维扬。满堂宾客为君赋，形容未极徒嗟伤。因忆夜来江上雨，泥沙之中复无数。作歌不得吾与汝，男儿固当择所主。
镇海楼同梁药亭送黄忍庵归太仓毛会侯归严州季伟公归杭州分得都字
作者：陈恭尹
朝代：清
体裁：七言律诗

重构飞楼壮此都，朝台送客又吾徒。文章未沫张丞相，霸气全销越老夫。万壑归潮明槛外，千峰凉雨散城隅。天涯一别分吴越，后会苍茫定有无。
镇纸
作者：陈恭尹
朝代：清
体裁：五言律诗

刀锥皆见末，汝钝类模棱。及与飘风会，方多镇物称。卷舒劳重寄，著作得良朋。自古安刘者，都无文学能。
长洲张宗肃见访别后有诗次韵奉答
作者：陈恭尹
朝代：清
体裁：七言律诗

生来忧患日观爻，清固难居浊未淆。驷马肯回穷巷辙，一枝真愧野人巢。敢论方朔能肥遁，差免扬雄更解嘲。载读诗篇频击节，白头千里有神交。
闭瓮菜
作者：陈恭尹
朝代：清
体裁：古风

嘉蔬擢根苗，濯濯在平壤。甘苦各天性，宁期君子赏。醢人司四豆，菹以事宾飨。辛咸适所宜，调剂具分两。深藏闭风日，揉择劳指掌。经时色尚青，生意犹可想。方兹饫醇醲，所贵在萧爽。徐徐入齿牙，历历有清响。山珍与海错，对之皆敞罔。真味异五滋，逸韵殊豪上。顿令酣醉人，当杯能倔强。贫居五十年，饮食多卤莽。黄齑日所亲，荼蓼心所奖。岂知鼎俎间，非独口腹养。凡物尽其材，用之斯不枉。农经极草木，修制存畴曩。姬公作周礼，纤悉固有仿。七菹与三臡，供之惟用盎。得名自古来，赋咏从吾党。
闰七夕后一日远公招同潘稼堂张损持梁药亭毛行九余未及赴诸公分韵见及得心字
作者：陈恭尹
朝代：清
体裁：古风

四序遒以迫，天宇皛且深。出郊睇平畴，上有嘉树林。萧萧风乍劲，萋萋岁已阴。初秋属馀闰，徂暑方流金。驾言梵王宫，阒寂期幽寻。相招有开士，散带遗冠簪。登楼俯逝川，推窗纳遥岑。稍歇人外磬，复闻花中琴。追随昔已屡，违隔忽在今。空斋散文史，席地聊歌吟。岂惜车马劳，苦为尘累侵。群公不遐弃，往往遗之音。其清若冰雪，有美如璆琳。谁言一日游，逖矣千载心。
闰七夕次和王惠州子千二首
作者：陈恭尹
朝代：清

盈虚天道本如斯，重驾星桥岂所思。百岁几回逢此夕，一秋翻遣再相离。机丝世上无馀巧，瓜果阶前漫有期。开府清新徒作赋，赖君为补闰秋诗。只道南山赋殷雷，谁言天上也相催。都将乌鹊年年事，欲共蟾蜍月月来。三匝渐看依树绕，一钩直似学眉裁。星辰聚合寻常有，儿女西风莫浪猜。
闰七夕次和王惠州子千二首·其一
作者：陈恭尹
朝代：清
体裁：七言律诗

盈虚天道本如斯，重驾星桥岂所思。百岁几回逢此夕，一秋翻遣再相离。机丝世上无馀巧，瓜果阶前漫有期。开府清新徒作赋，赖君为补闰秋诗。
闰七夕次和王惠州子千二首·其二
作者：陈恭尹
朝代：清
体裁：七言律诗

只道南山赋殷雷，谁言天上也相催。都将乌鹊年年事，欲共蟾蜍月月来。三匝渐看依树绕，一钩直似学眉裁。星辰聚合寻常有，儿女西风莫浪猜。
闰七月二日长寿石公招同毛匏村司马张损持吉士吴晋涛少尹杨勉庵孝廉唐海门黄兰偶司红暹诸文学雅集离六堂次毛韵二首
作者：陈恭尹
朝代：清

十二栏干砌碧瑜，四周流水入萦纡。似登海蜃烟中阁，同探骊龙颔下珠。吴越提封馀一览，人天境界岂云殊。巡檐渐有凉风入，觅句徐行得自娱。开社东林事已频，曾将妙偈伏龙神。多金布地来殊国，古木含风不记春。暑后溪山初过雨，闰馀鳷鹊再临津。赋诗此日多豪俊，莫笑衰颓白发人。
闰七月二日长寿石公招同毛匏村司马张损持吉士吴晋涛少尹杨勉庵孝廉唐海门黄兰偶司红暹诸文学雅集离六堂次毛韵二首·其一
作者：陈恭尹
朝代：清
体裁：七言律诗

十二栏干砌碧瑜，四周流水入萦纡。似登海蜃烟中阁，同探骊龙颔下珠。吴越提封馀一览，人天境界岂云殊。巡檐渐有凉风入，觅句徐行得自娱。
闰七月二日长寿石公招同毛匏村司马张损持吉士吴晋涛少尹杨勉庵孝廉唐海门黄兰偶司红暹诸文学雅集离六堂次毛韵二首·其二
作者：陈恭尹
朝代：清
体裁：七言律诗

开社东林事已频，曾将妙偈伏龙神。多金布地来殊国，古木含风不记春。暑后溪山初过雨，闰馀鳷鹊再临津。赋诗此日多豪俊，莫笑衰颓白发人。
闰中秋夜阻雨不得赴方蒙章之约枉诗见贻赋此答之
作者：陈恭尹
朝代：清
体裁：五言律诗

人间无好月，天上又中秋。雨点微沾瓦，箫声渐闭楼。遂违杯酒约，空枉夜珠投。旅宿蒹葭外，伊人不易酬。
闰月晦日韶州陈毅庵使君招同惠州王子千使君梁药亭太史廖南炜屈翁山诸公集广州行署闻将为先正张文献余襄公重梓文集喜而有赋二首
作者：陈恭尹
朝代：清

不将丝竹乱清真，雅会天南盛主宾。五马风流双郡守，二毛樗散数诗人。杯名避暑逢秋闰，地接歌棠是德邻。浮岳曹溪俱有约，杖头从此托闲身。虞帝箫韶迹已空，九成台下水流东。张公鉴在千秋外，安道名高四谏中。尚有遗文垂故里，足知仁政善移风。干戈定后残编少，深赖维衰继绝功。
闰月晦日韶州陈毅庵使君招同惠州王子千使君梁药亭太史廖南炜屈翁山诸公集广州行署闻将为先正张文献余襄公重梓文集喜而有赋二首·其一
作者：陈恭尹
朝代：清
体裁：七言律诗

不将丝竹乱清真，雅会天南盛主宾。五马风流双郡守，二毛樗散数诗人。杯名避暑逢秋闰，地接歌棠是德邻。浮岳曹溪俱有约，杖头从此托闲身。
闰月晦日韶州陈毅庵使君招同惠州王子千使君梁药亭太史廖南炜屈翁山诸公集广州行署闻将为先正张文献余襄公重梓文集喜而有赋二首·其二
作者：陈恭尹
朝代：清
体裁：七言律诗

虞帝箫韶迹已空，九成台下水流东。张公鉴在千秋外，安道名高四谏中。尚有遗文垂故里，足知仁政善移风。干戈定后残编少，深赖维衰继绝功。
闲居
作者：陈恭尹
朝代：清

闲居冬已尽，独坐念将衰。霜叶不亲树，寒花多苦枝。单衣勤向日，薄命拙逢时。莫作将来计，人生未可知。羚羊千丈峡，铁马一秋尘。巾帼遗诸将，干戈战市人。析骸犹可爨，三版未成湮。只恐东南亩，明年不用春。
闲居·其一
作者：陈恭尹
朝代：清
体裁：五言律诗

闲居冬已尽，独坐念将衰。霜叶不亲树，寒花多苦枝。单衣勤向日，薄命拙逢时。莫作将来计，人生未可知。
闲居·其二
作者：陈恭尹
朝代：清
体裁：五言律诗

羚羊千丈峡，铁马一秋尘。巾帼遗诸将，干戈战市人。析骸犹可爨，三版未成湮。只恐东南亩，明年不用春。
闻王惠州紫诠筑子日亭于罗浮绝顶歌以寄之
作者：陈恭尹
朝代：清
体裁：古风

我昔深春上衡岳，千峰万峰如玉琢。雪压松篁尽倒垂，杖头一拨飞冰雹。祝融古殿在中峰，皎若琼瑶生四角。石墙铁瓦大如席，巨木为椽全不桷。侧听唯有风怒号，仰视分明天一握。南归与客入罗浮，腊尽绵衣寒未觉。三更观日坐飞云，露宿终宵殊龊龊。福地那能久寂寥，使君五马来河朔。山灵留意俟奇人，大雪飞空洒行幄。诸溪生骨不成流，有酒如渑亦须涸。同行宾客多英贤，儒衣僧衲皆沾渥。豪吟总作金石声，瑶池直奏钧天乐。纪游示我诗一卷，更道新亭命工斫。亭成榜以子日名，盛事千秋良不数。蓬瀛来此几星霜，绝顶谁为问硗埆。童儿垒石作浮图，樵斧无时加击㧻。一朝杰构得未曾，四百名峰增卓荦。元阳之生正在子，天心来复还先剥。日月精华吸最初，神仙老易非殊学。重檐深覆欲经久，土墄因仍制宜朴。石楼大小互相望，上界仙坛为犄角。雨馀飞瀑响渐多，暖后黄精亦堪斸。为公拟续春深游，亭中卧待天鸡喔。
阅江楼晚眺分赋
作者：陈恭尹
朝代：清

高楼雄近郭，古驿带长堤。石室横当北，梧江抱自西。光摇虚壁动，青入画阑低。缥缈云生牖，崚嶒石作梯。四隅回曲阁，三叠跨长蜺。朱拱浮花满，明窗落照齐。佳哉行乐地，久矣困征鼙。虽复橐弓后，犹闻伏枥嘶。风高团赤叶，苔浅涩青泥。屋角闲铃语，檐牙寄鸟栖。晚帆归习习，霜？远凄凄。幸有朋俦聚，还同笔砚携。读铭思跃马，临渚忆燃犀。胜会诚难得，新诗好遍题。莫嫌冬日短，今夕月如圭。
阅江楼晚眺分赋
作者：陈恭尹
朝代：清
体裁：五言排律

高楼雄近郭，古驿带长堤。石室横当北，梧江抱自西。光摇虚壁动，青入画阑低。缥缈云生牖，崚嶒石作梯。四隅回曲阁，三叠跨长蜺。朱拱浮花满，明窗落照齐。佳哉行乐地，久矣困征鼙。虽复橐弓后，犹闻伏枥嘶。风高团赤叶，苔浅涩青泥。屋角闲铃语，檐牙寄鸟栖。晚帆归习习，霜�远凄凄。幸有朋俦聚，还同笔砚携。读铭思跃马，临渚忆燃犀。胜会诚难得，新诗好遍题。莫嫌冬日短，今夕月如圭。
陇头流水歌辞三首
作者：陈恭尹
朝代：清
体裁：乐府曲辞

陇头流水，流离四注。念我劳人，终身霜露。弱水可途，坚冰在须。时无英雄，咄哉丈夫。上阪下阪，秦川在眼。左手把鞭，足不能前。
陈关部
作者：陈恭尹
朝代：清
体裁：七言律诗

中枢本自典遐方，近奉天书出建章。八表同风归有道，百蛮重译总来王。关河持节霜生戟，尊酒论文士满堂。欲颂九如称寿兕，新秋明月拟清光。
除夕咏橄榄同王紫诠使君梁药亭屈翁山吴山带季伟公作四首
作者：陈恭尹
朝代：清

嘉果防中酒，华筵列几枚。色迎青帝近，甘自隔年回。弱蒂因盐落，微香夺茗开。深宵人不远，相劝尽馀杯。正有文园渴，生津尔所优。添将牙后慧，藏作掌中钩。苍玉春王佩，丁香汉署求。明朝期献岁，一一记更筹。果中推异品，地远乃名夷。岁岁无为赏，青青欲赠谁。车箱归北客，花实又南枝。消尽人间毒，渔翁只自知。事后思忠谠，嘉名比直臣。病从苦口利，寒到尽头春。作弹驱群疠，堆盘杂五辛。谏书稀圣世，笑尔美芹人。
除夕咏橄榄同王紫诠使君梁药亭屈翁山吴山带季伟公作四首·其一
作者：陈恭尹
朝代：清
体裁：五言律诗

嘉果防中酒，华筵列几枚。色迎青帝近，甘自隔年回。弱蒂因盐落，微香夺茗开。深宵人不远，相劝尽馀杯。
除夕咏橄榄同王紫诠使君梁药亭屈翁山吴山带季伟公作四首·其三
作者：陈恭尹
朝代：清
体裁：五言律诗

果中推异品，地远乃名夷。岁岁无为赏，青青欲赠谁。车箱归北客，花实又南枝。消尽人间毒，渔翁只自知。
除夕咏橄榄同王紫诠使君梁药亭屈翁山吴山带季伟公作四首·其二
作者：陈恭尹
朝代：清
体裁：五言律诗

正有文园渴，生津尔所优。添将牙后慧，藏作掌中钩。苍玉春王佩，丁香汉署求。明朝期献岁，一一记更筹。
除夕咏橄榄同王紫诠使君梁药亭屈翁山吴山带季伟公作四首·其四
作者：陈恭尹
朝代：清
体裁：五言律诗

事后思忠谠，嘉名比直臣。病从苦口利，寒到尽头春。作弹驱群疠，堆盘杂五辛。谏书稀圣世，笑尔美芹人。
陪王川南饮何慎思邑侯署中登超然台作时将有西樵之游
作者：陈恭尹
朝代：清
体裁：七言律诗

山水游踪此泊船，风流贤宰夜开筵。篱花对酒如含笑，霜月当头正上弦。一径细穿修竹里，诸峰忽立古台前。官衙胜处谁能到，宾主燕吴不偶然。
陶奉长以大父仲调简讨文集见贻且请作传次其来韵二首
作者：陈恭尹
朝代：清

才既无双数亦奇，高鸿难慕羽堪仪。长沙旧是陶公族，遗集重开晋义熙。良璞不售多在楚，灵珠无价本名隋。虽惭司马藏山笔，此志争光自可推。此身终隐复何名，应候哀吟自物情。本为诗书延一脉，偶从锋镝得馀生。沈埋我愧干霄气，继好君寻异代盟。正拟深谈逢积雨，把诗枯坐到三更。
陶奉长以大父仲调简讨文集见贻且请作传次其来韵二首·其一
作者：陈恭尹
朝代：清
体裁：七言律诗

才既无双数亦奇，高鸿难慕羽堪仪。长沙旧是陶公族，遗集重开晋义熙。良璞不售多在楚，灵珠无价本名隋。虽惭司马藏山笔，此志争光自可推。
陶奉长以大父仲调简讨文集见贻且请作传次其来韵二首·其二
作者：陈恭尹
朝代：清
体裁：七言律诗

此身终隐复何名，应候哀吟自物情。本为诗书延一脉，偶从锋镝得馀生。沈埋我愧干霄气，继好君寻异代盟。正拟深谈逢积雨，把诗枯坐到三更。
雀劳利歌
作者：陈恭尹
朝代：清
体裁：乐府曲辞

苍鹰飞飞雀劳利，高者逢之下得计。
集长寿禅林咏西番莲花歌
作者：陈恭尹
朝代：清
体裁：古风

西方佛有青莲眼，西番花有青莲产。朱丝作蔓碧玉英，缭绕疏篱意何限。世间只尚紫与黄，此花无色能久长。百花香者争高价，此花不售自开谢。唯有幽人最惬怀，竟日盘桓倚僧舍。
雨中归凤城柬徐侯戢斋二首
作者：陈恭尹
朝代：清

山多佳气翠重重，知有神君在五峰。暂泊溪桥逢骤雨，乍眠江馆听新钟。数声集野初归雁，百里惊雷欲起龙。拟待晴天花尽发，万松堤上试扶筇。昨来珠海米如珠，万石今看满石湖。直道信知千载在，乐郊真觉此邦殊。德如风草人皆偃，令下泉源众所趋。旧是龙岩山下住，白头归作老农夫。
雨中归凤城柬徐侯戢斋二首·其一
作者：陈恭尹
朝代：清
体裁：七言律诗

山多佳气翠重重，知有神君在五峰。暂泊溪桥逢骤雨，乍眠江馆听新钟。数声集野初归雁，百里惊雷欲起龙。拟待晴天花尽发，万松堤上试扶筇。
雨中归凤城柬徐侯戢斋二首·其二
作者：陈恭尹
朝代：清
体裁：七言律诗

昨来珠海米如珠，万石今看满石湖。直道信知千载在，乐郊真觉此邦殊。德如风草人皆偃，令下泉源众所趋。旧是龙岩山下住，白头归作老农夫。
雨中放舟同诸子登青云阁
作者：陈恭尹
朝代：清
体裁：七言律诗

蓑衣箬笠好生涯，不厌频频上小艖。秋浦暗云连埤堄，远天残雨在蒹葭。青山对酒添新色，彩笔登楼尽作家。谁约一竿相伴老，鄙人亲起酹江花。
雨中过林立人所寓许将军署斋咏庭前英石
作者：陈恭尹
朝代：清
体裁：七言律诗

五峰西畔亚夫营，一石中庭见者惊。翠袖低昂如万舞，紫云飘举欲孤行。居然造物钟全巧，瘦绝谁人画得成。不独韩陵堪共语，雨中高咏有群英。
雨后冯再来中丞招同王长文姜坤侯何涟若陈继袁诸子泛舟谒南海神祠登浴日亭望海是日晴霁诘朝复雨即事赋谢二首
作者：陈恭尹
朝代：清

南人谁不颂芃苗，百里行春路未遥。雁翅城开云尚渍，虎头山出雨初消。元戎小队移轻舸，大海微风入短箫。天为吾曹晴一日，江花林月好相招。千秋吏部文章在，三月中丞节钺来。庙压平潮诸岛没，天横峰影海门开。布衣未敢辞高宴，赤舄无嫌踏野苔。南国禹功元不到，安流须仗济川才。
雨后冯再来中丞招同王长文姜坤侯何涟若陈继袁诸子泛舟谒南海神祠登浴日亭望海是日晴霁诘朝复雨即事赋谢二首·其一
作者：陈恭尹
朝代：清
体裁：七言律诗

南人谁不颂芃苗，百里行春路未遥。雁翅城开云尚渍，虎头山出雨初消。元戎小队移轻舸，大海微风入短箫。天为吾曹晴一日，江花林月好相招。
雨后冯再来中丞招同王长文姜坤侯何涟若陈继袁诸子泛舟谒南海神祠登浴日亭望海是日晴霁诘朝复雨即事赋谢二首·其二
作者：陈恭尹
朝代：清
体裁：七言律诗

千秋吏部文章在，三月中丞节钺来。庙压平潮诸岛没，天横峰影海门开。布衣未敢辞高宴，赤舄无嫌踏野苔。南国禹功元不到，安流须仗济川才。
雨后登楼迟梁器圃不至
作者：陈恭尹
朝代：清
体裁：七言律诗

江楼频约落花间，乱世幽期岂待闲。几度莺声逢旧国，二年春色各柴关。新虹映日收残雨，积水浮天出断山。目极故人居可见，布帆无恙夕空还。
雨夜怀屈翁山
作者：陈恭尹
朝代：清
体裁：五言律诗

风雨怀人坐，无灯亦到明。流萤分夜色，疏竹聚秋声。别酒尚馀醉，春花今不荣。终知吾与子，白发路傍生。
雨夜旅江阁述怀
作者：陈恭尹
朝代：清
体裁：古风

惊风落归雁，渺然天一方。如何江海士，并集珠丘旁。霖雨从东来，玄云覆山冈。积旬忧旱魅，良苗今得望。高楼恣欢赏，浊酒三五行。哀彼海滨人，无家托人乡。珠丘虽我土，笳鼓如岩疆。民生日以促，后会安可常。蜉蝣迷旦暮，神龙有飞藏。明朝脱长剑，濯足归沧浪。
雯光宴集用吴刺史园次扇头原韵即席赋
作者：陈恭尹
朝代：清
体裁：七言律诗

送客分题是隔年，客来已度九秋烟。似从岭海酬诗债，先向端溪问砚田。寒雪未回中夜棹，暖风初试小梅天。使君地主能开社，菊径犹多泛酒钱。
霜橘
作者：陈恭尹
朝代：清
体裁：五言排律

嘉果生炎甸，飞香始素秋。一官曾命秩，千树拟封侯。绿叶霜弥翠，金衣晚未收。玲珑明夕照，磊落亚枝头。浥露姿常洁，摇风蒂自柔。厥包神禹锡，作颂楚臣优。偶入金盘采，蒙兼玉馔羞。甘酸消宿酒，清冷破牢愁。小瓣轻镭柚，微红妒石榴。光凝珠的的，声入齿飕飕。水玉深潜壑，坚冰满贮瓯。近之清内热，闻者亦涎流。有目应同赏，非时莫暗投。苞中仙对奕，江上鹤成楼。实以逾淮变，花从到邺休。贞操元自固，众卉岂其俦。药品皮为上，医师旧是求。青黄分所治，沉痼赖能瘳。色味称俱美，驱除力更尤。有如词翰士，兼善甲兵谋。筋核皆堪取，虫鱼不是雠。一身无弃斥，万里极车舟。橘谱原多种，诗篇亦满眸。醉来浑忘却，何处更旁搜。
韶石歌韶州陈使君席上赋
作者：陈恭尹
朝代：清
体裁：古风

韶石之山双阙开，拔地千仞俱崔嵬。箫韶一奏三千载，至今凤鸟犹能来。韶阳太守须如戟，夜燕三城集嘉客。东西南北多俊人，文采翩然皆五色。况君得姓自有妫，当年曾卜凤于飞。和鸣嗈嗈叶律吕，紫庭阿阁增光辉。九成台下薰风至，郡人重见无为治。君不闻三十六峰之石击拊有遗音，又何必六像九包始为瑞。
韶阳战绩诗为闫将军赋二首
作者：陈恭尹
朝代：清

百战功高贼始摧，九成台下陈云开。天南父老犹能说，作赋郎君只自哀。韶石芙蓉几百峰，石如甲胄是军容。直须青简传千载，早有丹心彻九重。
韶阳战绩诗为闫将军赋二首·其一
作者：陈恭尹
朝代：清
体裁：七言绝句

百战功高贼始摧，九成台下陈云开。天南父老犹能说，作赋郎君只自哀。
韶阳战绩诗为闫将军赋二首·其二
作者：陈恭尹
朝代：清
体裁：七言绝句

韶石芙蓉几百峰，石如甲胄是军容。直须青简传千载，早有丹心彻九重。
顾斌琬清琬兄弟过访有诗兼携其叔瑞长见贻之作相示次清琬韵兼答瑞长
作者：陈恭尹
朝代：清
体裁：七言律诗

冷花疏竹闭闲亭，煮茗烹泉自著经。论长以吾为一日，言诗期尔续先型。溪山雪里堪移棹，兄弟行时合聚星。更颂乌衣三谢句，几人清逸得宁馨。
题丁勖庵秋江垂钓图
作者：陈恭尹
朝代：清
体裁：七言绝句

百年舒卷岂难期，七尺渔竿一钓丝。不择水清鱼少处，秋江端可鉴须眉。
题严九皋行乐图三首
作者：陈恭尹
朝代：清

传经何处不登坛，三绝残编老尚看。画里须眉犹若此，莫将生事付严滩。总角相亲四十秋，仙湖穗石记前游。当时宾主俱青史，吾辈如何不白头。天空不碍九皋鸣，风递庭阴子和声。千六百年形始定，祝君遐寿应嘉名。
题严九皋行乐图三首·其一
作者：陈恭尹
朝代：清
体裁：七言绝句

传经何处不登坛，三绝残编老尚看。画里须眉犹若此，莫将生事付严滩。
题严九皋行乐图三首·其三
作者：陈恭尹
朝代：清
体裁：七言绝句

天空不碍九皋鸣，风递庭阴子和声。千六百年形始定，祝君遐寿应嘉名。
题严九皋行乐图三首·其二
作者：陈恭尹
朝代：清
体裁：七言绝句

总角相亲四十秋，仙湖穗石记前游。当时宾主俱青史，吾辈如何不白头。
题严滩垂钓图
作者：陈恭尹
朝代：清
体裁：七言绝句

饮水严滩亦汉臣，偶然伸脚动星辰。寻常裘钓家家有，只少人间共卧人。
题丹霞雪干图为澹归大师寿
作者：陈恭尹
朝代：清
体裁：五言律诗

绝巘全高寄，孤根压众芳。已成空谷玉，如带掖垣霜。世想和羹实，天留暮岁香。南枝长不老，微笑傍空王。
题乌丝红袖图为王黄湄都谏三首
作者：陈恭尹
朝代：清

花雨林烟自暮朝，清溪流水入红桥。蛮笺捧出纤纤手，如此诗人未寂寥。榛苓常有美人思，今日披图若见之。孤凤自鸣天上疏，一阳阴管卷中诗。北仕燕都西住秦，南来使节动星辰。多年已作罗浮梦，满眼梅花树底人。
题乌丝红袖图为王黄湄都谏三首·其一
作者：陈恭尹
朝代：清
体裁：七言绝句

花雨林烟自暮朝，清溪流水入红桥。蛮笺捧出纤纤手，如此诗人未寂寥。
题乌丝红袖图为王黄湄都谏三首·其三
作者：陈恭尹
朝代：清
体裁：七言绝句

北仕燕都西住秦，南来使节动星辰。多年已作罗浮梦，满眼梅花树底人。
题乌丝红袖图为王黄湄都谏三首·其二
作者：陈恭尹
朝代：清
体裁：七言绝句

榛苓常有美人思，今日披图若见之。孤凤自鸣天上疏，一阳阴管卷中诗。
题乔松图祝徐戢斋父母
作者：陈恭尹
朝代：清
体裁：古风

君不闻玉策之记言青松，三千年后脂如龙。上如偃盖中有物，服之万寿颜如童。老夫所爱不在此，爱其节操如君子。无冬无夏长青青，一任群芳自红紫。徐侯植德固似之，独立不为时所移。清声久砭流俗耳，修干自具岩廊姿。江城作宰始期月，家家受荫无炎曦。凝寒天地正摇落，春色独在栖鸾枝。吴生吾党称狂简，数株画出殊萧散。老鳞习习云雾深，长须肃肃烟霜浣。科头箕踞复何人，向风长啸胸怀坦。子房迹寄赤松游，稚川印为丹砂绾。别有缘堤几万株，君侯手种未胜图。他年召伯甘棠在，不用秦封五大夫。
题佟子小影
作者：陈恭尹
朝代：清
体裁：七言绝句

郁郁长松谡谡风，一囊更自抱丝桐。知音岂患人间少，流水高山在目中。
题八骏图
作者：陈恭尹
朝代：清
体裁：七言绝句

日行三万力何长，博得瑶池一夕觞。画谱至今图八骏，史书空自笑周王。
题六箴行乐图
作者：陈恭尹
朝代：清
体裁：七言律诗

太行山色倚晴空，之子高怀自不同。万卷已开犹恨少，一官多暇固能穷。行随皎皎长生鹤，坐引萧萧细竹风。会有百城图画在，姓名先列八龙中。
题吕仙像
作者：陈恭尹
朝代：清
体裁：七言绝句

长髯如戟酒颜红，脱却麻鞋好御风。曾记鹤楼碑上见，箫声多在洞庭中。
题君畴行乐
作者：陈恭尹
朝代：清
体裁：六言诗

山衣自饶古制，侠骨亦异尘寰。笔墨犹勤卷里，诗篇先后人间。
题吴山带墨竹送吴晋涛归宜兴二首
作者：陈恭尹
朝代：清

故人笔墨醉方工，数叶垂垂亦不同。画里只今成旧雨，画溪归去是春风。别意何如纸上禽，一飞一宿本同林。凭君折取伶伦管，吹作阳和睍睆音。
题吴山带墨竹送吴晋涛归宜兴二首·其一
作者：陈恭尹
朝代：清
体裁：七言绝句

故人笔墨醉方工，数叶垂垂亦不同。画里只今成旧雨，画溪归去是春风。
题吴山带墨竹送吴晋涛归宜兴二首·其二
作者：陈恭尹
朝代：清
体裁：七言绝句

别意何如纸上禽，一飞一宿本同林。凭君折取伶伦管，吹作阳和睍睆音。
题吴山带墨菊为潘受平
作者：陈恭尹
朝代：清
体裁：七言绝句

清姿妙笔已难期，身后珍如玉树枝。最是棱棱霜下菊，赠君不少故人思。
题吴山带潇湘三峡图送王紫诠使君之川南
作者：陈恭尹
朝代：清
体裁：古风

君不见双流江汉岷山来，潇湘九面衡岳开。大别山前神禹凿，长江东走如轰雷。荆梁万派此奔汇，溯流千里其艰哉。君持旌节川南路，一年理棹今方赴。涉尽人间翻覆澜，瞿塘滟滪宁堪顾。吴生放笔为此图，神光离合超有无。气吞云梦者八九，笔挟造化为前驱。数峰便具万仞势，片帆直指蚕丛都。巴东三峡定远近，耳边似听猿猱呼。鱼腹八阵日在眼，峨眉古雪明高衢。锦水文章多哲匠，司马杨王最其上。千篇更有浣花翁，两表犹传卧龙相。羡君此去得其源，继美千秋岂多让。即今吴生已入燕，送行反在君行先。君行向西伊向北，我独南滞朱明天。人生聚散寻常事，所惜诗篇远难致。作歌送君并索吴，新图分寄西南隅。
题吴拔庵总戎大树轩
作者：陈恭尹
朝代：清
体裁：七言律诗

高牙大戟照城隈，新架榕阴别馆开。过客直教迷旦暮，清天长自响风雷。时来好鸟添诗思，日送轻凉入酒杯。共识将军名大树，请看勋业满云台。
题周耐庵匡庐托钵图
作者：陈恭尹
朝代：清
体裁：七言绝句

诗人标格老僧装，大地无非选佛场。最是匡庐宜乞食，虎溪前去是柴桑。
题四无禅师
作者：陈恭尹
朝代：清
体裁：五言律诗

邀瀑孤亭上，安禅尚少年。旧游成梦幻，一悟彻人天。古貌何超绝，真机但默然。老来诗更好，都任世间传。
题四皓图二首
作者：陈恭尹
朝代：清

万峰青处不飞尘，三秀林中日日春。四老共成诗十句，未知谁是首倡人。青宫安后汉几危，事在高人合早知。闻说留侯多秘计，当时别有四须眉。
题四皓图二首·其一
作者：陈恭尹
朝代：清
体裁：七言绝句

万峰青处不飞尘，三秀林中日日春。四老共成诗十句，未知谁是首倡人。
题四皓图二首·其二
作者：陈恭尹
朝代：清
体裁：七言绝句

青宫安后汉几危，事在高人合早知。闻说留侯多秘计，当时别有四须眉。
题子登感怀示弟诗后并为其尊人澹隐隐君寿二首
作者：陈恭尹
朝代：清

三峡山中有断猿，声声凄绝本何言。从来至性无文字，一任人间自忖论。连珠五曜映高旻，偕隐谁人得似君。乌反旧巢元足养，凤翔千仞更能文。
题子登感怀示弟诗后并为其尊人澹隐隐君寿二首·其一
作者：陈恭尹
朝代：清
体裁：七言绝句

三峡山中有断猿，声声凄绝本何言。从来至性无文字，一任人间自忖论。
题子登感怀示弟诗后并为其尊人澹隐隐君寿二首·其二
作者：陈恭尹
朝代：清
体裁：七言绝句

连珠五曜映高旻，偕隐谁人得似君。乌反旧巢元足养，凤翔千仞更能文。
题官文佐自画小影二首
作者：陈恭尹
朝代：清

目难自见古空言，画里丰神子自传。画若比人人更寿，人虽百岁画千年。嘉果闽乡与粤乡，满盘堆出荔枝香。年来阙下频颁赐，未必山人独自尝。
题官文佐自画小影二首·其一
作者：陈恭尹
朝代：清
体裁：七言绝句

目难自见古空言，画里丰神子自传。画若比人人更寿，人虽百岁画千年。
题官文佐自画小影二首·其二
作者：陈恭尹
朝代：清
体裁：七言绝句

嘉果闽乡与粤乡，满盘堆出荔枝香。年来阙下频颁赐，未必山人独自尝。
题家生洲行乐图
作者：陈恭尹
朝代：清
体裁：七言绝句

诗篇闲澹是传家，久客南中兴复嘉。双眼未堪留俗物，一杯惟有对篱花。
题家相如小影二首
作者：陈恭尹
朝代：清

碍日吟风万竹青，有人高坐共谈经。知君雅志思淇澳，箴警犹勤卫武龄。庭下闻诗共稚年，白头频见变沧田。浴沂春服依然在，不为方袍学说禅。
题家相如小影二首·其一
作者：陈恭尹
朝代：清
体裁：七言绝句

碍日吟风万竹青，有人高坐共谈经。知君雅志思淇澳，箴警犹勤卫武龄。
题家相如小影二首·其二
作者：陈恭尹
朝代：清
体裁：七言绝句

庭下闻诗共稚年，白头频见变沧田。浴沂春服依然在，不为方袍学说禅。
题山带海棠石壁图
作者：陈恭尹
朝代：清
体裁：七言绝句

墨光摇漾笔如飞，一幅分明露化机。犹记花时二三月，小舟曾系钓鱼矶。
题山带画为张宗肃
作者：陈恭尹
朝代：清
体裁：七言绝句

野桥枯石水磷磷，几叠苍松似小春。恰好赠归词客手，竹边添个撚须人。
题山带遗画为郑珠江
作者：陈恭尹
朝代：清
体裁：七言绝句

石边丛菊晚香深，澹墨淋漓惜似金。自是故人先有意，报君一片岁寒心。
题张损持太史行乐图
作者：陈恭尹
朝代：清
体裁：古风

跏趺秋树根，悠然静馀想。本为著作人，具此幽遐赏。十年卧沧洲，髭须渐云长。不以三事荣，易我一日养。苍生望正殷，林泉聊独往。新篇岁峥嵘，旧闻入罗网。高风激颓波，苔石皆萧爽。五弦何必挥，瀑流有清响。
题彭艾庵画舫
作者：陈恭尹
朝代：清
体裁：七言绝句

酒船来去好相招，朝是山林暮市朝。夹柳画桥金络马，入城秋水木兰桡。
题徐虹亭看奕图
作者：陈恭尹
朝代：清
体裁：古风

大地一楸枰，日月黑白子。借问看奕人，置身局表里。
题徐道冲观泉图
作者：陈恭尹
朝代：清
体裁：七言绝句

本自无心止与行，出山何似在山清。知君爱坐源头上，流彻千年是此声。
题忆雪楼江山无尽图送紫诠王使君之官川南次留别原韵
作者：陈恭尹
朝代：清

东坡手书默化堂，不知堂后山泽藏。使君冷眼忽觑得，架楼收尽天苍苍。楼基正与城头敌，窗外远见风帆扬。我来舣舟此城下，楼花飞落船头香。宾朋共识庾亮兴，小民窃比燕公棠。前轩后户卷帘幕，良宵胜日传杯觞。云峰四起若邻并，蒸炎三伏来清凉。北窗企脚望不极，千叠万叠皆山光。象头白水古佛迹，朱明七洞仙人乡。虹蜺隐见占雨至，烟岚出入因风狂。聚如稠人互窥瞷，纷如舞袖相低卬。天池鹏翼击巨浪，斗间剑气明干将。云阴穿漏或显晦，松声断续流清商。不知汉晋是何代，陶铸尧舜其秕糠。常拟腰镰刈葵藿，每思寄梦炊黄粱。登临万象极富有，忘却四壁和雕墙。使君家在燕冀北，思亲恋阙皆同方。霞生想像斑斓彩，屏列如对黼扆张。归心欲蹑双飞燕，省稼时乘五色羊。擢巡西蜀忽留滞，万事险阻皆经尝。回思楼上昔坐啸，明月直入无猜防。欲舂灵药问顾兔，拟摘桂蕊呼吴刚。安知俗态工贝锦，遂使仕路成羊肠。赖君雅志在吟咏，南中久驻无嗟伤。溪山四远皆游陟，图书万轴增丹黄。集名忆雪三百首，隋珠卞玉森成行。气齐五岳争耸峭，才如海若奔汪洋。或于谐谑寓规讽，时同星日舒光铓。浣花老洁可企及，剑南平易应来降。此行所遇多古意，笔仗况复俱精良。图形尽归大禹鼎，切玉不啻昆吾钢。孤舟三峡上百丈，七年大郡宜轻装。西听猿啼易寂寞，北念鹤发增徊徨。连天别绪语不尽，数日解缆仍嫌忙。膝前侍列子若弟，特达不异圭与璋。移家暂寓虎踞石，门巷复见乌衣王。雏凤长鸣协钟吕，宏音亮节皆琅琅。东西各驾青雀舫，山水收以古锦囊。巫山之高不可极，长江之水难为量。悬帆今月已春暮，计程到日应秋阳。送君不妨屡水宿，几人同卧舟中床。问年我已逾耳顺，将髭君亦添新霜。九州宇宙本窄狭，后期未可云渺茫。将寻幽约指吴越，更揽宿莽过沅湘。待君旌节自蜀出，玺书惠下云天长。新篇不厌读数回，老脚尚可同趋跄。且题此卷作后验，恍如身复当楼窗。迷濛远近翠欲滴，不辨扬越并燕梁。高歌激昂以赠我，平生意兴因飞翔。安得如鸟有羽翼，从君唱和逾三泷。
题忆雪楼江山无尽图送紫诠王使君之官川南次留别原韵·其一
作者：陈恭尹
朝代：清
体裁：古风

东坡手书默化堂，不知堂后山泽藏。使君冷眼忽觑得，架楼收尽天苍苍。楼基正与城头敌，窗外远见风帆扬。我来舣舟此城下，楼花飞落船头香。宾朋共识庾亮兴，小民窃比燕公棠。前轩后户卷帘幕，良宵胜日传杯觞。云峰四起若邻并，蒸炎三伏来清凉。北窗企脚望不极，千叠万叠皆山光。象头白水古佛迹，朱明七洞仙人乡。虹蜺隐见占雨至，烟岚出入因风狂。聚如稠人互窥瞷，纷如舞袖相低卬。天池鹏翼击巨浪，斗间剑气明干将。云阴穿漏或显晦，松声断续流清商。不知汉晋是何代，陶铸尧舜其秕糠。常拟腰镰刈葵藿，每思寄梦炊黄粱。登临万象极富有，忘却四壁和雕墙。使君家在燕冀北，思亲恋阙皆同方。霞生想像斑斓彩，屏列如对黼扆张。归心欲蹑双飞燕，省稼时乘五色羊。擢巡西蜀忽留滞，万事险阻皆经尝。回思楼上昔坐啸，明月直入无猜防。欲舂灵药问顾兔，拟摘桂蕊呼吴刚。安知俗态工贝锦，遂使仕路成羊肠。赖君雅志在吟咏，南中久驻无嗟伤。溪山四远皆游陟，图书万轴增丹黄。集名忆雪三百首，隋珠卞玉森成行。气齐五岳争耸峭，才如海若奔汪洋。或于谐谑寓规讽，时同星日舒光铓。浣花老洁可企及，剑南平易应来降。此行所遇多古意，笔仗况复俱精良。图形尽归大禹鼎，切玉不啻昆吾钢。孤舟三峡上百丈，七年大郡宜轻装。西听猿啼易寂寞，北念鹤发增徊徨。连天别绪语不尽，数日解缆仍嫌忙。膝前侍列子若弟，特达不异圭与璋。